qundao/data-zh-poetry huggingface dataset:
寄俞锦泉舍人三首·其三
作者：汤右曾
朝代：清
体裁：七言绝句

屋梁几载寄相思，不遣微霜点鬓丝。闻道先生新气象，酒边潇洒百篇诗。
寄俞锦泉舍人三首·其二
作者：汤右曾
朝代：清
体裁：七言绝句

碧阑干畔月胧明，天禄图书纵复横。的是神仙有才子，艳歌声外读书声。
寄和令诒给谏·其一
作者：汤右曾
朝代：清
体裁：七言律诗

海上看鸥几岁华，旧来朋好每咨嗟。九苞威凤饥何食，一角神羊触必邪。焚草未应忘报国，著书聊喜得名家。当时汤饼筵前客，玉雪儿郎已可誇。
寄和令诒给谏·其二
作者：汤右曾
朝代：清
体裁：七言律诗

忆到天池彩翠重，只今梧院尚阴浓。一坳水底波涛阔，千尺枝边雪霰封。地下故人双谏议，门前黛色九芙蓉。祇应烂熟尘中事，未厌山僧夜打钟。
寄怀陆履贞表弟
作者：汤右曾
朝代：清
体裁：七言律诗

别来三见岁堂堂，良讯封题日几行。薄病定知新健在，雅诗未害远分将。香生艺苑芸为局，价出连城玉有坊。不坠风流端赖汝，底须饮酌笑诸郎。
寄汪舟次检讨
作者：汤右曾
朝代：清
体裁：古风

如瘖思语每掉舌，如饥说食先流涎。鲰生独坐空馆里，侧想游屐心茫然。青鞋布袜性所好，欲往追蹑无因缘。倾城灯前上元夜，坎坎伐鼓歌喧阗。待公不来踏筵舞，浮江一舸春风颠。光阴蚕市忆故国，旅梦常绕东南天。传闻使者近持节，煌煌千骑来联翩。旌旄遥驻御史府，笳吹时到西湖船。正逢四月五月后，梅雨洗出山娟娟。探幽要使单骑并，选胜不惜衣裳褰。题名山寺三百六，傍人拟作飞空仙。酒酣倒吸波底月，笔落遥散风中烟。凤阁文词新有样，翰林风月谁当传。欢游自叹不同赏，空忆倒载回朱骈。秋风初生木叶脱，我欲归扫三椽眠。是时公倘未即去，便合一日争千年。
寄淮南友人
作者：汤右曾
朝代：清
体裁：古风

别君每忆淮南树，客舍河壖几风雨。归来空壁耿银灯，谁复高歌听金缕。三年执手如梦寐，终夜重思对床语。休从塞马论得失，肯与狙公争喜怒。君才郁郁蛟龙姿，白日雷霆起烟雾。时来腾达非难事，紫蟹白鱼且归去。依人暂就皋伯通，乞米应思谢仁祖。儿郎玉雪己可爱，况伴维摩有天女。三山地轴隐嶙峋，空见清泉如泼乳。似君磊落吾所伏，尔雅虫鱼不妨注。
寄答吴宝崖·其一
作者：汤右曾
朝代：清
体裁：五言律诗

远辱诗相忆，深怜病未瘳。孤云天北角，寒浪海东头。寂寞仙人药，蒙茸使者裘。长怀阮公啸，逸响振林邱。
寄答吴宝崖·其二
作者：汤右曾
朝代：清
体裁：五言律诗

祭酒诸生耳，承恩在紫宸。月分红粟贵，岁赐锦袍新。已有名惊座，何劳戏答宾。明年看扈从，綵笔颂东巡。
寄钱石臣侍御
作者：汤右曾
朝代：清
体裁：七言律诗

兰台梧掖忝为邻，龙尾螭坳总近臣。回首十年如过雨，相看一笑等前尘。贫无夹毂双官骑，病念扶藜二老人。归日清阴还待我，两家同占绿杨春。
寄钱石臣洛阳·其一
作者：汤右曾
朝代：清
体裁：七言绝句

谷城伊阙郁青苍，水北山南古洛阳。第一邦人重经术，遗碑存否蔡中郎。
寄钱石臣洛阳·其三
作者：汤右曾
朝代：清
体裁：七言绝句

渌水池应付劫灰，团焦光气本天开。由来磊落英雄事，爱尔高欢酒一杯。
寄钱石臣洛阳·其二
作者：汤右曾
朝代：清
体裁：七言绝句

北地深知苦旱多，千金遗堨近如何。铜龙古器非难得，便是元康继太和。
寄钱石臣洛阳·其五
作者：汤右曾
朝代：清
体裁：七言绝句

春鸟秋蝉相续鸣，东阳门外听松声。伊川修竹真堪买，便合移家住洛城。
寄钱石臣洛阳·其六
作者：汤右曾
朝代：清
体裁：七言绝句

东皋禾黍绕茅茨，驱马悠悠周道迟。望里何由见宛洛，几回循讽右丞诗。
寄钱石臣洛阳·其四
作者：汤右曾
朝代：清
体裁：七言绝句

九僧遗集叩禅关，诗社风流逝不还。何日县南三十里，龙门诸寺接香山。
寄题梅东敝居
作者：汤右曾
朝代：清
体裁：七言绝句

梅东桥接白洋桥，杨柳须栽几万条。好与遮留春色住，老夫暮暮复朝朝。
寒云寺
作者：汤右曾
朝代：清
体裁：五言律诗

寂寞寒云寺，云来特地寒。坏墙尘自合，老柏干皆攒。厨欲分香饭，天教趁冷官。贝多真实语，只道汝心安。
寿大司成吴楞香
作者：汤右曾
朝代：清
体裁：古风

巍峨今儒宗，公如五岳岱。延陵大贤后，世远典型在。诗书承累叶，彪炳发千载。传家棣华亭，闻者知友爱。中有养亲园，花药粲多态。公初读书处，黄山小楼对。下有百尺溪，溪声喧云碓。烟光变朝暮，山势争向背。发而为文章，卓荦压前代。起衰真大手，落落谁与配。炜如金殿草，锵然玉堂佩。公之博雅性，虫鱼收细碎。公得闽洛诠，金石闻謦欬。衮衮长安尘，公独乐恬退。澄心观往复，贞志绝尤悔。高深讵窥测，约略举其概。平生门下士，湜籍凡几辈。昨年校春官，锄剔理芜秽。本以采兰荪，何图壮蓬艾。青衫上讲堂，辱公勤教诲。百家搜宝秘，六义精剪裁。侍坐每夜分，烛跋见至再。右曾薄材资，有闻行不逮。怀恩无所报，拊心常自痗。公为王谢门，玉树种庭内。海国珠贝光，天孙锦无颣。清和好时节，晴云卷黮䨴。一尊持献公，南山翠如黛。寿考咏作人，菁莪资灌溉。他年秉枢轴，微名置夹袋。
寿徐少司空四首·其一
作者：汤右曾
朝代：清
体裁：七言律诗

丹毫鸣佩玉丁东，岳峻风标仰岱嵩。七叶英华传仆射，九州水土倚司空。谟谋朝右勋名大，喉舌天边地望崇。眷注方隆开济日，共看一德赞元功。
寿徐少司空四首·其三
作者：汤右曾
朝代：清
体裁：七言律诗

身兼忠孝古无伦，斑綵承颜色笑频。补衮日携慈母线，循陔节护北堂春。阶前群从芳兰秀，膝下诸郎玉树新。最是素丝清节久，俸钱恒散故交贫。
寿徐少司空四首·其二
作者：汤右曾
朝代：清
体裁：七言律诗

螭坳橐笔廿年馀，一代文章重直庐。鹤禁每开前殿讲，龙香时启太清书。三霄露下珠交映，五朵云裁锦不如。昨日南宫司玉尺，元和嘉祐转移初。
寿徐少司空四首·其四
作者：汤右曾
朝代：清
体裁：七言律诗

如公金石固风期，节贯暄寒冰雪姿。爱士数搜辕下足，微才曾献卷中诗。洪炉久荷钧陶力，哲匠亲为儒雅诗。八月秋风歌进酒，露华方浥凤凰枝。
将游黄华会病不果寄题四绝句·其一
作者：汤右曾
朝代：清
体裁：七言绝句

世缘道味本难兼，方丈维摩病转添。梦到青山看飞雨，一条倒挂水精帘。
将游黄华会病不果寄题四绝句·其三
作者：汤右曾
朝代：清
体裁：七言绝句

何处天花引佛幢，数弓闲地拓春窗。此身只合针锋隐，底用山僧四十双。
将游黄华会病不果寄题四绝句·其二
作者：汤右曾
朝代：清
体裁：七言绝句

避暑宫犹故址存，炎天冰雪瀑流翻。晋阳万骑图中见，霸气西风贺六浑。
将游黄华会病不果寄题四绝句·其四
作者：汤右曾
朝代：清
体裁：七言绝句

片石莓苔劫火馀，王郎妙墨比何如。隆虑山下秋风早，满谷黄花夜读书。
将移居为庭前老槐作一首
作者：汤右曾
朝代：清
体裁：古风

十年种一木，制器亦速朽。不如楚冥灵，彭殇阅夭寿。空庭有老树，常伴衰病叟。去年冰雪中，结此岁寒友。今来春复夏，美荫交窗牖。时横穿膝榻，每屈学书肘。僦居半为此，不惜添券负。往从顾翰林，初来踏门钮。舍人复继至，数此接杯酒。当时嘉树下，独立嗟赏久。岂知三十年，清阴落吾手。人亡物故在，时往事复偶。秋声忽夜发，万窍争号吼。汹疑海涛翻，砉似苍龙走。披衣起危坐，默感先零柳。感此亦何为，借问树知不。恒河曾不异，我自成老丑。兹来得三宿，去意复八九。移家住巷南，携持到鸡狗。胡为独去汝，惆怅辰逮酉。万牛挽不前，一夕徙何有。谁当慰老夫，恋恋屡回首。
将至丰城集
作者：汤右曾
朝代：清
体裁：五言律诗

废陇深泥没，平芜断岸侵。悠悠古时路，草草异乡心。汲井茅茨下，解鞍榆柳阴。卧闻牛下铎，是物有知音。
将至九江见庐山
作者：汤右曾
朝代：清
体裁：古风

阴风清旦歇，江影明湾澴。烟中浔阳郭，云外匡庐山。汀葭离披尽，沙鸟飞鸣还。宿意冀申写，灵境何由攀。
小凌河
作者：汤右曾
朝代：清
体裁：七言绝句

松山行处战场多，杀气连营夜枕戈。今日斜阳照禾黍，秋风孤雁小淩河。
小池上
作者：汤右曾
朝代：清
体裁：七言律诗

竹作屏风花作藩，一泓刚对绿萝门。水凉池面新秋影，苔渍矶头旧雨痕。叠石会应藏曲折，引泉正爱听潺湲。晓来唼喋菰蒲上，二寸红鱼是小园。
小雪后八日宿聿修学士苑西新居
作者：汤右曾
朝代：清
体裁：七言律诗

逆旅当时两寓公，林亭今属主人翁。隔墙几见葡萄熟，来岁还添芍药红。衮衮流年飞鸟过，纷纷俗虑覆杯空。闭门风雪苍寒地，此意期君晚节同。
山海关
作者：汤右曾
朝代：清

东西谁界绝，封此一泥丸。地接长城险，天浮渤海宽。连山趋碣石，积水见辰韩。吹角关门出，边风马首寒。
山行微雨旋止
作者：汤右曾
朝代：清
体裁：五言律诗

村落多勤雨，风雷肯破山。沮洳泉更细，焦灼石俱顽。芳草一时歇，行云何处还。霏微飘数点，剩取客衣斑。
岁暮感怀三叠前韵
作者：汤右曾
朝代：清
体裁：古风

迫兹岁晏晨，摵摵响风霰。忆彼少年日，阴阴宿花院。来者讵得知，往者徒可羡。雕镌肝肾竭，憔悴齿发变。天寒除架日，瓜摘无留瓣。严霜一以零，不救脱叶战。欲寻三乘法，机锋拟掣电。不尔入醉乡，腊瓮拨醅面。文章差底病，那用惊九县。甘思腊膎美，煖想腰脚便。亦有小儿郎，之无甫开卷。春盘犹可及，归觅团圞宴。
峡山寺
作者：汤右曾
朝代：清
体裁：古风

海风东南来，帆落江上寺。谁云香界远，已逐疏钟至。朝阴延虚明，林影入幽邃。旧读茅君传，十九此福地。我到不二门，愿闻无漏义。禅堂梵呗寂，野僧馀三四。缘云穷攀跻，灵境所历异。苏公有遗迹，灭没岩上字。桥回瀑泉声，悬注百尺驶。荡胸冰雪净，触石琲玑委。昨从庐阜过，开先迹犹閟。黄华水帘外，得此足慰意。山神亦何心，飞雨随履屣。岂应嗤热恼，出此故游戏。猿鸣山幽幽，上下烟萝翠。佳人昔归日，弹指干岁事。长留碧玉环，永镇山门器。喟焉空爱染，何处著名利。
崇光寺楼怀吴允哲
作者：汤右曾
朝代：清
体裁：七言律诗

十七年前我到时，老僧犹指旧松枝。依然竦竦竹侵径，不改潺潺水入池。桃李秾华收昨梦，风埃蓬勃入新诗。一杯茗叶山楼上，几度思君与共持。
左阙门外雨中
作者：汤右曾
朝代：清
体裁：七言律诗

清池一道漾漪涟，左阙门东太庙壖。碧叶始生初夏节，红衣今落晚秋天。采莲歌断佳人唱，踏藕船馀稚子牵。行到回塘闻雨滴，西风衰发正愁边。
己亥五月足疾杜门雪子峙公过访閒话竟日作二篇奉赠各以姓立韵·其一
作者：汤右曾
朝代：清
体裁：古风

五马浮渡来，最数江南王。岂惟养炬辈，乌衣冠诸郎。吾子年少日，五色成文章。舅氏古先生，馆子白凤堂。当时两冰玉，戚娅分末光。我时黔阳归，始接衣履香。回头二十载，双鬓渐已苍。鸾凤刺天飞，剪鸰不得翔。朅来到京国，执手共感伤。子才必见收，行待槐花黄。世有萧颖士，当识古战场。何假吴武陵，一赋袖阿房。
己亥五月足疾杜门雪子峙公过访閒话竟日作二篇奉赠各以姓立韵·其二
作者：汤右曾
朝代：清
体裁：古风

我老多昏忘，颇似东阳沈。每呼读雌霓，爱子独精审。连年领书局，捆载车接轸。休沐无馀閒，肝肾费镌锓。谁为左右手，衰疾谢不敏。子也实俊才，墨尽有馀沈。寸截方圆玉，百衲龙鸾锦。平生江鲍体，繁丽自天禀。琐琐视群儿，不满一笑哂。雅耽水竹居，时就文字饮。娉婷惜不嫁，况乃邢与尹。我诵退之言，枚皋穷且忍。
席上
作者：汤右曾
朝代：清
体裁：七言律诗

上下花光与烛光，周遭碧树映红堂。一时嘉会人倾坐，四卷纤云月照廊。无事且论今夕饮，有怀还发少年狂。凛秋节物春暄暖，谁道青骢满路霜。
平越客舍见田纶霞少司寇题壁
作者：汤右曾
朝代：清
体裁：七言绝句

麻哈江声夜击撞，西风老屋字斜行。蛮书一卷秋灯里，不独登临忆侍郎。
庚子五月初三日复过法华庵仍用前韵
作者：汤右曾
朝代：清
体裁：七言律诗

惊嗟岁月去如流，三度风潭景物幽。古佛宝坊临水尾，相公乐府换歌头。百年劫火烧应尽，十里肩舆倦且休。点点绿钱南浦上，雨来萧飒便成秋。
庚子十月二十八日卢光禄舜徒六十寿小诗一章以叙朋友契合之情非世俗颂祷语也
作者：汤右曾
朝代：清
体裁：古风

论交不在早，但取意气真。君看青松枝，何必桃李晨。金石性不易，芝兰香宜纫。我晚得益友，头上白发新。邂逅杯酒间，情等骨肉亲。澄明抱霁月，豁达排秋旻。承家与报国，恃此清白身。子仕州郡日，名已动缙绅。酌泉新安江，大好山水邻。父老爱刘宠，里闾思寇恂。司刑来三吴，泣玉明且仁。滇海脂膏地，俸不赡亲宾。归来太常斋，甑中欲生尘。忌者不谓尔，谗口信狺狺。帝庭十二闲，騢骆骊骝骃。倾家营一豆，不救武子贫。至尊洵亶聪，拔擢惊无因。名卿重清节，岂曰算钱缗。念子耿介姿，在物无缁磷。飘瓦击不恨，虚舟触不嗔。疾恶虽如风，无心恩怨泯。缁衣好贤什，兹意常周谆。三哺必佳士，一饭无俗人。退食插架书，浩然渺涯津。铿锵发宫徵，笔落疑有神。居贞心匪石，守道节贯筠。六十今始满，堂上寿酒陈。富贵取大槊，功名画麒麟。二涂宜何从，一笑无边春。
庚子立秋
作者：汤右曾
朝代：清
体裁：古风

炎毒何当休，纤絺汗犹浃。西风飒然至，凉意欲动箧。滋味觉鲜新，衣裳初熨贴。是时秋之孟，四见蓂生荚。五行迭休王，势若骤凌躐。蓐收令始肃，龙火气已慑。伊余抱烦痾，一体互庄蝶。忧虞理应遣，暇豫生可摄。忆昔槐弄黄，乡选甫怀牒。蹉跎四十载，衰白遂满镊。怀新情依依，感旧岁劫劫。偶然设茶瓜，思与宾侣接。高林变蝉嘒，长廊响行屧。雅言赋新诗，逸兴求醉帖。昨夕哉生明，一钩挂壁颊。未嫌欢意减，已觉秋怀惬。中庭落梧桐，深巷卖楸叶。乡心逐儿女，那得渡江楫。
庭前月季连旬为雨所败昨忽于丛绿中出一枝红鲜可爱偶得六言一篇
作者：汤右曾
朝代：清
体裁：六言诗

夭红净绿不二，偶然横出一枝。佛法是何分别，拈花微笑移时。
延津道中
作者：汤右曾
朝代：清
体裁：七言律诗

悠悠疲马出延津，触暑清羸旅病身。正要薄云成小雨，好教官道压游尘。浆思半呷村姬乞，路失三叉野老询。一辆太平车子里，全家安乐是何人。
彭泽
作者：汤右曾
朝代：清
体裁：七言律诗

宿云初卷雨斑斑，迎棹神鸦杳霭间。烟里柳遮彭泽县，夜来潮落小孤山。青螺峰色寒应敛，锦瑟年华客未还。欲折梅花寄归信，尚怜踪迹滞江关。
徐道积招集碧山堂感赋
作者：汤右曾
朝代：清
体裁：七言律诗

仍到司空绿野堂，酒人词客旧欢场。一生知已伤存殁，十载逢君各老苍。天上鹓鸾堪接武，尊前鸿雁自成行。阑干十二春风地，几树繁花月似霜。
得家兄孙敏书
作者：汤右曾
朝代：清
体裁：七言律诗

自嗟家世本无年，九十兄今在眼前。料检蚕渔犹俗累，扫除荆棘或仙缘。饥寒幸未同荣启，官职虚教望阿连。何日村南共烟舍，此生容易说归田。
得张弘蘧书并寄覆笥集
作者：汤右曾
朝代：清
体裁：七言律诗

小谪犹应傍紫宸，灵山别有碧桃春。楼台一一当蓬岛，风浪明明接汉津。文采石渠留故事，姓名玉牒记前因。能言奇字时真少，君是输寥馆内人。
忆安宜旧游杂成十咏·其一
作者：汤右曾
朝代：清
体裁：七言绝句

采菱剥芡绕湖浔，万顷波光鼓枻吟。微月初生旧游处，五年尘土尚关心。
忆安宜旧游杂成十咏·其七
作者：汤右曾
朝代：清
体裁：七言绝句

书巢风义我师友，海内论交托契真。四百顷田随老尽，几人还念郑公贫。
忆安宜旧游杂成十咏·其三
作者：汤右曾
朝代：清
体裁：七言绝句

人传柱史有阴功，玉屑诸郎爱阿戎。抛却兔园村册子，枉教白掷得师风。
忆安宜旧游杂成十咏·其九
作者：汤右曾
朝代：清
体裁：七言绝句

傍水周回百本梅，中间曲阁间平台。角巾私第知无恨，月底花前总看来。
忆安宜旧游杂成十咏·其二
作者：汤右曾
朝代：清
体裁：七言绝句

跳丸日月送居诸，静里深知意有馀。乐志堂中三改火，草荒行径手钞书。
忆安宜旧游杂成十咏·其五
作者：汤右曾
朝代：清
体裁：七言绝句

惊鸿照出水盈盈，雾夕霞朝别有情。今日陶园太疏索，只应添得读书声。
忆安宜旧游杂成十咏·其八
作者：汤右曾
朝代：清
体裁：七言绝句

文史笙竽各有徒，王郎别后调还孤。不知半影回衾夜，老大心情合减无。
忆安宜旧游杂成十咏·其六
作者：汤右曾
朝代：清
体裁：七言绝句

閒布楸枰属思迟，癯仙风味少人知。年来黑白瞢腾过，惭负秋堂落子时。
忆安宜旧游杂成十咏·其十
作者：汤右曾
朝代：清
体裁：七言绝句

当时竞病记分题，梦断西廊月向低。惟有耽书宋公子，过墙浊酒数招携。
忆安宜旧游杂成十咏·其四
作者：汤右曾
朝代：清
体裁：七言绝句

閒来旧梦记为新，曼绿夭红作冶春。一曲城南新泚水，漫天飞絮独游人。
怀恩纪事诗二十四首 其一 入宫门
作者：汤右曾
朝代：清
体裁：七言绝句

苑籞红泉绕翠岑，万几馀暇始登临。宁知清暑迎凉地，尽是諴民阜物心。
怀恩纪事诗二十四首 其七 石矶观鱼
作者：汤右曾
朝代：清
体裁：七言绝句

穿蒲戏藻自游行，集网垂钩了不惊。自是至仁周万物，一鳞一鬣总生成。
怀恩纪事诗二十四首 其三 赐宴
作者：汤右曾
朝代：清
体裁：七言绝句

仙人六膳出珠宫，九奏箫韶率舞同。百子池头万年树，侍臣身在綵云中。
怀恩纪事诗二十四首 其九 石壁
作者：汤右曾
朝代：清
体裁：七言绝句

回崖沓嶂翠浮空，峭壁巉巉插水中。直是五丁开不得，天然叠出锦屏风。
怀恩纪事诗二十四首 其二 登舟
作者：汤右曾
朝代：清
体裁：七言绝句

摇溶桂楫漾兰舟，青雀晴飞彩鹢浮。欲到蓬莱三万里，应从瀛海更乘流。
怀恩纪事诗二十四首 其二十 草荔枝
作者：汤右曾
朝代：清
体裁：七言绝句

龙沙小草孕琼浆，赐出金盘得共尝。一自嘉名天锡与，海南不记荔支香。
怀恩纪事诗二十四首 其二十一 恭读御制麦秋诗
作者：汤右曾
朝代：清
体裁：七言绝句

墨海烟云五色鲜，宸毫洒向麦秋天。自今金匮瑶函里，并入豳风豳雅篇。
怀恩纪事诗二十四首 其二十三 恭睹亲洒宸翰
作者：汤右曾
朝代：清
体裁：七言绝句

笔力真看挽万钧，包罗百代典型新。自从羲画开天后，古往今来只一人。
怀恩纪事诗二十四首 其二十二 恭读御制乌须文
作者：汤右曾
朝代：清
体裁：七言绝句

皇心无伪亦无欺，盥诵天章谟典垂。宵旰但期民尽乐，不辞点点上霜髭。
怀恩纪事诗二十四首 其二十四 恩赐扁额对联
作者：汤右曾
朝代：清
体裁：七言绝句

勉思清白勤官守，敢谓文章侍直庐。五色荣光照蓬荜，子孙世世宝天书。
怀恩纪事诗二十四首 其五 万树园
作者：汤右曾
朝代：清
体裁：七言绝句

遥青不断绿云铺，万木苍然总画图。对面千林有瑶岛，蓬壶高处望方壶。
怀恩纪事诗二十四首 其八 瀑布
作者：汤右曾
朝代：清
体裁：七言绝句

曾从庐阜寻岩瀑，忆到黄华问水帘。今日银河天半落，恍疑两地一时兼。
怀恩纪事诗二十四首 其六 趵突泉
作者：汤右曾
朝代：清
体裁：七言绝句

洑流喷薄雪成堆，润物资生一窦开。直送恩波到东海，俱从天上发源来。
怀恩纪事诗二十四首 其十 曲水流觞
作者：汤右曾
朝代：清
体裁：七言绝句

波回芷岸接菱汀，曲水流杯眼乍经。总为帝书真第一，恍从兰渚到兰亭。
怀恩纪事诗二十四首 其十一 双湖夹镜
作者：汤右曾
朝代：清
体裁：七言绝句

夹镜澄明倒碧虚，四山晴翠绕周庐。分明图画西湖景，此景西湖较不如。
怀恩纪事诗二十四首 其十七 金莲花
作者：汤右曾
朝代：清
体裁：七言绝句

移根幸植玉阶旁，宝地莲台万品香。天与十分端正色，承恩先借御袍黄。
怀恩纪事诗二十四首 其十三 上帝阁
作者：汤右曾
朝代：清
体裁：七言绝句

圣心原自合天心，诚敬由来昭格深。此日高居瞻绛节，六时仙乐海潮音。
怀恩纪事诗二十四首 其十九 候雁
作者：汤右曾
朝代：清
体裁：七言绝句

将雏挟子共因依，瑶草金沙翠羽肥。从此随阳天直北，年年更不要南飞。
怀恩纪事诗二十四首 其十二 稻田麦陇
作者：汤右曾
朝代：清
体裁：七言绝句

稻垂麦仰足阴阳，土厚泉甘草木香。会吐双岐衔九穗，一星天上应农祥。
怀恩纪事诗二十四首 其十五 芝径云堤
作者：汤右曾
朝代：清
体裁：七言绝句

殊形特似产芝房，行尽云根别有庄。横截一堤银汉绕，大罗天在水中央。
怀恩纪事诗二十四首 其十八 驯鹿
作者：汤右曾
朝代：清
体裁：七言绝句

仙岩时有绛云封，槲叶阴边自养茸。待到千年毛尽白，仍骖赤骥御苍龙。
怀恩纪事诗二十四首 其十六 白樱桃
作者：汤右曾
朝代：清
体裁：七言绝句

青丝笼里盛犹早，白玉盘中看不殊。每向上兰宫树望，匀圆万颗水精珠。
怀恩纪事诗二十四首 其十四 西岭晨霞
作者：汤右曾
朝代：清
体裁：七言绝句

轩窗面面纳红霓，左是丹台右玉梯。每惜寸阴勤乙览，晨霞红映数峰西。
怀恩纪事诗二十四首 其四 无暑清凉
作者：汤右曾
朝代：清
体裁：七言绝句

碧树周阿夏景清，三才万物廑皇情。每寻解愠歌薰句，已觉凉飔殿角生。
恭和御制诗四首·其一
作者：汤右曾
朝代：清
体裁：七言律诗

四始钧陶第一人，宫商入律协君臣。高词冠古篇篇妙，至德根心字字真。道贯百王言作范，书穷万卷笔如神。挥毫旰食宵衣后，六十年来慎笑嚬。
恭和御制诗四首·其三
作者：汤右曾
朝代：清
体裁：七言律诗

螭坳龙尾几前人，宝翰辉华宠老臣。求旧每多今昔感，撝谦亦本性情真。诗成御制同三代，福自天申护百神。殿阁薰风晴昼永，墨花遥共苑花嚬。
恭和御制诗四首·其二
作者：汤右曾
朝代：清
体裁：七言律诗

包罗历代众诗人，沈谢何刘总隶臣。句里风云森气象，行间烟月出清真。黎元念切知无逸，造化心通识至神。遥想仙都凝望处，夏山新霁翠如嚬。
恭和御制诗四首·其四
作者：汤右曾
朝代：清
体裁：七言律诗

樗散才非侍从人，猥蒙异数领词臣。十行札赐刘常侍，两命恩隆贺季真。立鹄班中瞻晬穆，飞龙天上见精神。南山愿献无疆寿，四海欢声笑不嚬。
恭睹上亲校射
作者：汤右曾
朝代：清
体裁：七言律诗

遥传校射建金麾，七萃分行尽虎罴。已息烽烟全盛日，未忘弧矢太平时。广场地接风云气，曲岸天临日月姿。的晕三穿神艺少，万人惊叹见真奇。
恭祝万寿诗
作者：汤右曾
朝代：清
体裁：古风

巍巍至德仰我皇，苞毓天地符阴阳。府脩事和百度章，端拱上理登虞唐。九服作息安耕桑，蠲租赐复厚盖藏。膏雨时布和风翔，协气感召岁屡穰。民諴物阜来嘉祥，重译万里脩贡筐。远及乌弋黄支乡，升平讵将咨儆忘。宵衣旰食常弗遑，爱民勤政冠百王。高深圣学难测量，远绍洙泗渊源长。两仪万象穷豪芒，旁耽图史罗缥缃。百家诸子咸该详，天葩睿藻日月光。珠毫宝翰悬焜煌，小臣簪笔螭坳旁。纪神圣功职所当，遭逢景运赓明良。麒麟游囿凤集冈，朱草荣砌芝生房。祥图仙牒殊未央，亿万宝历歌无疆。
恭览御书笃志经学四字赐韩侍郎为作歌
作者：汤右曾
朝代：清
体裁：古风

金壶瑶札贞观年，神豪飞洒如云烟。清风美德近臣赐，宝贵何啻青瑶镌。雍熙淳化变朝体，摛染所及神明全。攀车受贶继前典，儒臣苏李恩犹偏。明良际会鱼水合，翰墨照耀星辰悬。方今圣人轶三五，文思至德苞坤乾。九州焜煌八表格，倬彼云汉赓诗篇。墨花泮涣邈天上，人间风月何由传。春官宗伯起吴会，退之永叔知谁先。九经纵横森武库，百家倾泻流奔泉。猗与国桢郁梁栋，寂与文士穷丹铅。遗文如见伏生语，奥义欲废康成笺。公卿大夫重经术，文儒致用非徒然。殊恩自得稽古力，异数不问官曹迁。忽颁四字灿奎斗，嘉乃六籍勤排穿。天章云锦烂五色，乍荫高栋扶脩椽。通都叹息传盛事，求观车马争喧阗。炉锤万象羲颉上，并包八体钟王前。嘘嘘云雾气腾地，荡荡日月光流天。岂惟笔精更墨妙，遥识主圣兼臣贤。庙堂从容论道暇，坐倚瑶瑟鸣朱弦。文章黼黻光册府，皋谟益赞簪裾联。庆云葩郁甘露结，时有瑞气萦珠躔。焘冒子孙绵世世，永与玉轴琅函编。
恭读御制乙酉仲春南巡船窗偶作调寄柳梢青词
作者：汤右曾
朝代：清
体裁：七言律诗

氤氲淑气散千畦，凤舸徐行转大堤。六合同春知帝力，八风从律自天题。祥烟时傍牙樯绕，瑞羽常随桂棹低。最是读书勤乙夜，每忘月落御窗西。
恭读御制拟田家春日诗
作者：汤右曾
朝代：清
体裁：七言律诗

劝耕频岁主恩加，东陌西阡望翠华。正以春和乘月令，每萦睿思是田家。陇馀佳麦知民乐，村远垂杨隔市哗。彷佛豳风歌稼穑，太平有象发天葩。
恭读御制黄船记
作者：汤右曾
朝代：清
体裁：七言律诗

乘流每羡龙骧远，引缆争传鹢首轻。大知独先周万物，至仁实欲济群生。雕文缋綵曾无取，巨浪冲风了不惊。捧出奎章齐照耀，始知精意寓川衡。
恺功都宪有寿山田石山高月小砚屏歌他山继作亦和一首
作者：汤右曾
朝代：清
体裁：古风

公有希世珍，近在几案间。几案之间咫尺耳，乃有峨嵋天半万仞之高山。山高路杳声影绝，但见孤月一点开烟鬟。青冥万里霣其丸，光景蹙蹜栖人寰。斜汉左界觅不得，绝代之子窃药仙去仍来还。公诗如苏公，遥与风林月石妙句相追攀。查田亦继作，喜获联璧来双环。旧闻芙容峰前寿山麓，落落有石谢石顽。温其比德瑜与瑾，红缃紫白艾绿殷。惟此黄中实通理，正色凛凛邪不奸。金精下融黑江底，虹气上贯银河湾。辉然大宝玉出田，一笑直破造物悭。置在公家琉璃云母四十二幅里，时有云气生斑斑。我虽未摩挲，他日容叩关。仇池有穴梦可到，况此日夕随清班。涵星泓边管城侧，休沐倘许终朝閒。应从月胁望莹洁，似入风磴听淙潺。愿公寿国寿民长如此寿石者，坐令百岁犹朱颜。
悯忠寺后院
作者：汤右曾
朝代：清
体裁：五言律诗

霁景高林外，幽房曲径过。双扉开晚照，百尺见悬萝。叶叶含风细，枝枝得雨多。翠帷纷在眼，彷佛到山阿。
感怀四首·其一
作者：汤右曾
朝代：清
体裁：古风

弱龄志典坟，中岁踏朝市。生逢尧舜君，可以出而仕。十年持史笔，八载分谏纸。回翔领清班，荏苒逮暮齿。虽无理人术，颇抱窃禄耻。进退触藩羝，耿介罹罗雉。漳滨久寝瘵，老氏贵知止。倾危声利场，翻覆轻薄子。昔为胶与漆，今化虎与兕。问君何以然，趋势古如此。但邀令尹顾，请为公子死。
感怀四首·其三
作者：汤右曾
朝代：清
体裁：古风

仕宦三十年，始获有此居。此居何所有，所有千卷书。高词足文府，精理握道枢。一语苟为妙，万言同翳如。所以餐霞人，腾身在空虚。驾鸿乘紫凤，飘飘风露俱。左顾汾水阳，右盼昆崙墟。天孙锦七襄，灵妃衣五铢。下士方辛苦，穷老注虫鱼。
感怀四首·其二
作者：汤右曾
朝代：清
体裁：古风

冥坐息群动，旷怀思往贤。块然独忘情，乃在太古前。昨得故人书，远别涕馀潸。萋斐贝锦织，断绝朱丝弦。自小为骨月，岂能捐爱恩。中路各翻飞，四运多变迁。葱茜琼树枝，演漾璇水源。荣枯讵一致，得丧感万端。矧余三纪馀，摧剥伤肺肝。芳华及时曜，霜露凄复寒。君看田中瓜，钩带子母连。君看林中葛，诘屈枝蔓缠。在物犹如此，于人良可叹。
感怀四首·其四
作者：汤右曾
朝代：清
体裁：古风

歌亦不全无，酒亦不全有。逍遥有无閒，云梦吞八九。黄河只裳带，泰山等培塿。功名足还掎，富贵手被肘。同为可怜伤，何者云不朽。牛山忽挥涕，历载到岘首。况我沈冥人，大海粟何有。直排金银台，南北望箕斗。
憩兰若
作者：汤右曾
朝代：清
体裁：七言绝句

寒林栖鸽午鸣钟，步屧閒行冷梵宫。十里萧条黄叶路，白杨吹尽墓田风。
憩曹氏水亭
作者：汤右曾
朝代：清
体裁：五言律诗

澄泓鹿泉水，流出碧山岑。幽径一支泻，虚亭四面临。翠深滋竹色，云薄散林阴。濯足石潭曲，松风清我心。
憩椿树下
作者：汤右曾
朝代：清
体裁：七言律诗

自爱吾庐美荫频，一回徙倚一回新。青云布叶偏宜夏，黄缬舒花已过春。添得清风生北牖，借将翠色与东邻。年年不改浓阴在，底用庄生纪大椿。
戊戌闰八月三日送安溪相公丧至广渠门外归过万柳堂
作者：汤右曾
朝代：清
体裁：七言律诗

碧柳行疏尚有塘，偶随步屧一褰裳。三年人到悲欢异，八月秋深苇荻荒。桥坏谁装新雁齿，水枯已断旧鱼梁。过溪更问参寥子，云物苍然念故乡。
我行二首·其一
作者：汤右曾
朝代：清
体裁：古风

我行乱山间，登顿力已勤。下踏欲崩石，上穿始生云。阴霾错昏昼，高低乱氤氲。一身涂路长，何由息劳筋。天边有断翼，哀鸣呼其群。山外啼清猿，凄断讵可闻。官道人烟绝，空见水沄沄。频年困兵戈，谁恋榆与枌。比者贼虽灭，尚未回官军。
我行二首·其二
作者：汤右曾
朝代：清
体裁：古风

饥肠已雷鸣，日暮况风雨。遥望苍山根，晚横烟一缕。仆夫举示我，喜色上眉宇。叩门乞酒浆，安眠借廊庑。相视但睢盱，谁解相喔咻。怀哉佳主人，逆旅心独苦。穷山多盗贼，深夜走豺虎。防身有何术，微命贱如土。
扈从大驾南巡阅河
作者：汤右曾
朝代：清
体裁：七言律诗

安澜方庆奏功新，善后尤烦睿虑频。万世利应留泽国，十行诏已下波臣。星占共指连牛斗，槎泛还如上汉津。自愧河清非颂手，空随仙跸纪南巡。
扈从大驾南巡阅河舟行至河西务同张侍郎劬斋陈副宪实斋用风字
作者：汤右曾
朝代：清
体裁：五言律诗

帝为勤民出，时和应协风。人如星拱北，恩共水流东。列舰勾陈转，乘槎河汉通。桃花春涨阔，更试浚川功。
挽履公
作者：汤右曾
朝代：清
体裁：古风

履公昔少年，意气多感激。追逐幽并儿，驰骋游侠窟。常跨追风骑，时穿没羽石。一朝忽大笑，脱去头上帻。言从释门老，屡登角巾席。谈义入空空，遇事犹咄咄。曾同孙叔处，三上贾让策。参问北寺囚，拥护南冠客。至今称义士，方外弃可惜。我忆初识师，江上月初魄。画灰仙洞古，煨芋山楼夕。云水自此分，怀抱终不隔。前年到京国，告我将远适。我谓师已衰，是处可飞锡。龙门芜没久，宝地我所辟。请留香火社，冀践支许迹。灵山草亦香，仙源水更碧。三年弹指耳，禅老倏已寂。秋林剩遗蜕，云海无留翮。前生忆君房，后会话圆泽。馀此露电身，衰泪犹一滴。
排闷
作者：汤右曾
朝代：清
体裁：七言律诗

绕石花枝被径莎，一春能得几经过。苦因拘役閒常少，祗为衰羸病较多。行药欲来还懒散，畏风将到又蹉跎。何时会客西亭上，拨尽朱弦卷白波。
放舟至下钟山
作者：汤右曾
朝代：清
体裁：古风

空濛一片云满湖，西南风起吹樯乌。渊渊且止发船鼓，秀绝下钟山色无。褰裳直上捷猿狖，乐哉一幅寒林图。绝顶飘飖目四豁，左右江湖渺空阔。烟波尽处洲渚微，髣髴扶桑见穷发。天旋地转不少留，回看星气忽己周。扁舟岁晚梦吴越，匡庐五老空船头。衔舻如山万商集，使者缨旌骑吹入。行人扰扰竞锥刀，落日悠悠下城邑。前临巨石纷盘陀，仰看绝壁青嵯峨。玲珑窈窕万窍出，安得瀄汨生流波。风声水声奈尔何，只今埋没尘沙多。无弦之琴张素壁，岁久抑郁恐不和。一歌如扣镡，再歌哀知音。洞庭木脱水深深，天高月白风入林。或鼓或考声钦钦，岭猿江雁同夜吟。潜蛟出听老龙泣，渔父沧浪知此心。
放舟至下钟山
作者：汤右曾
朝代：清

空蒙一片云满湖，西南风起吹樯乌。渊渊且止发船鼓，秀绝下钟山色无。褰裳直上捷猿狖，乐哉一幅寒林图。绝顶飘飖目四豁，左右江湖渺空阔。烟波尽处洲渚微，仿佛扶桑见穷发。天旋地转不少留，回看星气忽已周。扁舟岁晚梦吴越，匡庐五老空船头。衔舻如山万商集，使者缨旌骑吹入。行人扰扰竞锥刀，落日悠悠下城邑。前临巨石纷盘陀，仰看绝壁青嵯峨。玲珑窈窕万窃出，安得瀄汩生流波。风声水声奈尔何，只今埋没尘沙多。无弦之琴张素壁，岁久抑郁恐不和。一歌如扣镡，再歌哀知音。洞庭木脱水深深，天高月白风入林。或鼓或考声钦钦，岭猿江雁同夜吟。潜蛟出听老龙泣，渔父沧浪知此心。
效乐天体和赤抒下帘见寄
作者：汤右曾
朝代：清
体裁：七言律诗

忆君六扇湘帘下，吟出新诗冰齿寒。当槛花宜垂处见，近秋月待卷来看。小加障蔽流尘少，似觉虚明拓地宽。瓜饮时时兼茗饮，人间閒杀是枝官。
斋中山桃盛开雪子用东坡江行见桃花韵作一篇见贻次韵奉答
作者：汤右曾
朝代：清
体裁：古风

佳士如名花，常恐委草莽。心思折麻赠，莫遣采兰阻。之子故乡来，冰雪暗江浦。坐我林亭春，红点衣上雨。似闻歌桃叶，娅姹应门女。连朝困风霾，欲刮一寸土。几枝吹未折，万朵娇无语。酬之以清诗，逸思共霞举。湖堤晴渌涨，梦想烟际橹。武陵疑可寻，鸡黍具客主。天台采药去，谁云入道苦。我作如是观，造物方付与。兴酣掌中杯，意尽腰下组。期君和露种，天上凤翔翥。
斋中青瓷墩一嘉万间宫中物也偶成四十二韵
作者：汤右曾
朝代：清
体裁：五言排律

陶旊工精艺，宫庭岁进瓷。尚方传甓器，雅具列香墀。采夺三云殿，光摇百子池。土铏虽质朴，瓦注更葳蕤。婀娜花全绕，丰茸叶倒披。赤霄翔孔雀，丹陛翊文螭。方丈山崷崒，昆明水渺瀰。偶然留小物，亦足访前规。摩刮人堪鉴，雕锼鸟细窥。坚疑山斲骨，滑想玉流脂。雨过遥天后，山横积翠时。此时看秘色，是处映清姿。古佛螺盘髻，飞仙黛作眉。削成青玛瑙，莹出碧琉璃。石鼓形如肖，弦鼗柄莫持。雨中迷瑟瑟，霜后认差差。位置应何所，承平略可追。低凭缘斗草，小立为争棋。清暑晨常到，迎凉晚最宜。止惟依鹿女，眠只护猧儿。岂有缁尘拂，常劳红袖垂。坐来弹锦瑟，倚去写乌丝。一自军烽急，惊闻战角悲。铜槃嗟已折，金碗出无期。似尔真流落，如人阅盛衰。未曾同璧碎，且得共杯遗。飘荡随门柳，荒寒带砌葵。自怜时代改，莫笑主人为。寒露零逾净，冲风撼不欹。恍依鸦臼歇，任当马鞯骑。蒲椅欢相得，绳床据似之。看云尝独起，待月或频移。讵可横成枕，谁教破作瓻。枯藤空自裹，旧绣漫轻施。桐叶留诗客，猫雏配画师。泥澄官置局，油彻内分司。往者曹皆偶，今兹数只奇。爱因同铁石，嘲是近尻脽。萍实浮宁类，匏瓜见定疑。底须论国宝，已拟算家赀。翡翠无留羽，珊瑚有断枝。人间今昔意，于此感成亏。
斑竹铺北十里
作者：汤右曾
朝代：清
体裁：五言律诗

晓起风露湿，暗中草木香。微闻虫啾唧，渐觉山低昂。一线缘蚁上，中休似蛰藏。荆南己如此，愁绝瘴云乡。
新寺
作者：汤右曾
朝代：清
体裁：七言律诗

一径阴浓薜荔墙，偶随放梵赞公房。松梢细滴长廊雨，佛院微明小炷香。空自布金思长者，至今纨扇剩昭阳。百年兴废须臾事，意树心花入道场。
新月效义山体
作者：汤右曾
朝代：清
体裁：五言律诗

风露晚来清，如钩新月生。未嗟轮尽掩，似吐镜微明。扇侧黄金殿，眉纤白玉京。殷勤待三五，莫漫怅亏盈。
新移蜀海棠二株
作者：汤右曾
朝代：清
体裁：古风

石镜山头好颜色，蜀王宫中留不得。化为绝艳到天涯，燕燕莺莺春一国。嫣然顾我颀而姝，双鬟千万买不如。轻阴似护午睡态，细雨为洗梅天图。施粉施朱两何有，强言国色朝酣酒。慈仁院中今几年，玉蕊飘零根已朽。小窗拣得最繁枝，桃李开残未后时。风和画永帘押静，看尔绰约神仙姿。
新野·其一
作者：汤右曾
朝代：清
体裁：五言绝句

今日乐莫乐，水上两菖蒲。不知何年花，一笑风回裾。
新野·其二
作者：汤右曾
朝代：清
体裁：五言绝句

公私乱蛙声，两部鸣不已。安得挟弹过，湛湛一池水。
日暮散步登城西楼·其一
作者：汤右曾
朝代：清
体裁：五言律诗

积雨始晴霁，欣然试出门。断烟生委巷，残照入孤村。畦长新蔬甲，池添旧水痕。独游人迹少，一一看鸦翻。
日暮散步登城西楼·其三
作者：汤右曾
朝代：清
体裁：五言律诗

寓目即成趣，荒村小市边。瀰漫分野水，䆉稏对秋田。隔垄呼牛笛，归人采芡船。为农真自乐，辛苦得丰年。
日暮散步登城西楼·其二
作者：汤右曾
朝代：清
体裁：五言律诗

雉堞参差外，江湖俯仰中。危楼坐凭眺，秋色敞虚空。渺渺帆樯影，萧萧芦荻风。翩然幽兴在，且欲问冥鸿。
日暮散步登城西楼·其四
作者：汤右曾
朝代：清
体裁：五言律诗

归路犹延伫，佳时惜易过。人投暝色去，寒入袷衣多。阑闹烟中鸭，陂荒雨后荷。小诗聊记取，有兴即高歌。
日长
作者：汤右曾
朝代：清
体裁：七言绝句

雨荒三径掩蓬蒿，赢得吴葵几尺高。谁道日长无一事，野人门外送樱桃。
早春试笔
作者：汤右曾
朝代：清
体裁：七言律诗

红未抽芽绿已含，风光流转我潜谙。老无兴味心常懒，地想优閒梦尚贪。一片晴云依阙下，几陂春水隔江南。归田每说人皆笑，窃禄年多合自惭。
早春过碧山堂
作者：汤右曾
朝代：清
体裁：七言律诗

蓓蕾花枝冻未抽，暖风行压百花头。鱼龙戏里看灯影，鹅鹳军中斗酒筹。入座迥含今古意，怀人别有管弦愁。不须惆怅东阑雪，始叹年来似水流。
早至碧云寺
作者：汤右曾
朝代：清
体裁：古风

群山忽开豁，烟波出秋晓。漙露晞草根，朝阳升霞表。阴森槐径入，岩殿驾缥缈。入门泻幽泉，纡直阑槛绕。廊深尘漠漠，钟远声杳杳。讵知困登陟，临憩已木杪。晚秋落桂子，败叶冷荷沼。四虚起孤亭，碎玉响风筱。徘徊冲襟写，萧散尘虑少。万籁同窅然，遗迹绝飞鸟。
旬日癣毒发右足创甚至不能履地一篇解嘲
作者：汤右曾
朝代：清
体裁：古风

是身如芭蕉，破碎霜雪里。衰年诸病入，小者亦尔尔。经旬困吟呻，永日在床笫。乍疑马便疥，肯信蛇齧指。痒当十手搔，快得一饷美。初焉爬鸟爪，既乃螫虿尾。颠倒魂梦惊，楚毒支体毁。宁知痛至骨，但见水如泚。到晓或不瞑，竟夕常数起。嗔火炽未断，魔风飏不死。皴剥无怜肌，浸淫有抉髓。谁云尊两足，会当灭一趾。决命访医门，捧方求药市。煖汤濯宜数，裂裳裹方始。茗勤点红囊，果还佐青子。讵免水厄诮，聊用疡祝比。支离近齐纂，磨括类燕砥。敢云蹇无尤，粗望跛能履。鹤胫翘不下，夔足只还踦。介惊公文轩，半笑习凿齿。拘拘还造物，跂跂逐虫豸。折或以占鼎，欹恐同废几。跰𨇤亦复佳，蹒跚未宜鄙。久虚结客袜，屡缺候门屣。犹能蹋冰无，但可曳杖耳。临风畏蹉跌，看月艰尺咫。扶行必徐徐，举步辄止止。谁争黄犊健，自爱白驹驶。智已不如葵，忧同常寘杞。何由轻缘骨，空自系金柅。就燥呼芎藭，去湿载薏苡。榆枋雀一踊，霄汉鹄屡企。扶舆有门生，闭户非高士。闻音久寂寞，遗土或伦拟。周遭解脱门，出入无何里。嗒然忘其身，微疾何愠喜。
明日又作一篇
作者：汤右曾
朝代：清
体裁：七言律诗

烂漫春城看似无，碧鸡坊里敌千株。凭谁贮汝归金谷，可用移家就石湖。晓日烘开红蓓蕾，晚风褪出雪肌肤。未教绮语删除尽，禅榻茶烟笑老夫。
明日复用前韵
作者：汤右曾
朝代：清
体裁：七言律诗

千条万叶欲穿篱，幻出空斋一段奇。漳浦自怜多病久，刘郎不恨看花迟。新欢良夜金尊满，往事邻家玉笛吹。丝竹中年赖陶写，若论儿辈莫教知。
明日复用前韵作一篇
作者：汤右曾
朝代：清
体裁：七言律诗

丛薄烟销雨意休，西风策策簟知不。每嗟世阅人成世，肯信秋非我有秋。残暑入林蝉嘒嘒，蚤凉牵梦蝶悠悠。曲阑干外閒亭子，多为看花待月留。
明日复过滩上
作者：汤右曾
朝代：清
体裁：古风

我昨凌飞湍，足蹋千仞石。涛波不可渡，万窍号竟夕。坐笑片帆耳，蛟龙尔何惜。空令云木杪，隔此栖遁迹。明朝初日亮，马嘶行意迫。林端霞色明，沙外练光白。顿惊夷险异，波软稳如席。重留岂不佳，严程远于役。车中省登览，嗒然恍夙昔。青山争向背，眷眷昨游客。汉江还送我，十里照衣碧。顾此云物闲，羡彼鱼鸟适。人生如蓬飘，西东我何择。但愧抱瓮老，五亩得安宅。鱼梁近可指，何处云梦泽。回望谷隐山，山寺失咫尺。它年觑熊缘，还著永嘉屐。
明日陈芳以对月枉寄一首见贻依韵奉答
作者：汤右曾
朝代：清
体裁：七言律诗

年来飞雨散西东，歌舞欢场似梦中。才子蚤知眉最白，佳人容易颊销红。病馀气尚飞腾在，醉后词犹顾盼雄。领取平秋月三五，故穿窈窕入帘栊。
晓游朝阳岩
作者：汤右曾
朝代：清

言寻朝阳岩，烟日初弄影。清晖媚幽姿，散步得妙领。连娟浮岩崿，远目试一骋。俯瞰潇水流，含漪渺千顷。探奇下幽窟，潜蛟舞浪井。虚徐清风来，萧洒俗缘屏。林梢法华寺，断梦凄以冷。清音非弦匏，吟啸坐日永。
晓游朝阳岩
作者：汤右曾
朝代：清
体裁：古风

言寻朝阳岩，烟日初弄影。清晖媚幽姿，散步得妙领。连娟浮嵓崿，远目试一骋。俯瞰潇水流，含漪渺千顷。探奇下幽窟，潜蛟舞浪井。虚徐清风来，萧洒俗缘屏。林梢法华寺，断梦凄已冷。清音非弦匏，吟啸坐日永。
晓行
作者：汤右曾
朝代：清
体裁：七言律诗

信马閒行有底忙，诗人风味野人装。旅程梁宋初飘泊，离思秦吴正渺茫。四野欲沈明远烧，五更将绝趁微凉。箧中苦讶衣裳薄，压体如沾九月霜。
晓起
作者：汤右曾
朝代：清
体裁：古风

林乌忽一鸣，揽衣起已曙。风吹夜来雨，叶落窗中树。梁燕去仍还，池花晨复暮。似闻采菱曲，梦入江南路。
晓起
作者：汤右曾
朝代：清
体裁：七言律诗

梦回特地纸窗明，三日风筛雪未晴。剩有乌鸢蹲冻树，了无灯火闹春城。诗人灞岸朝酣酒，猛士关门夜斫营。我老但馀痴钝坐，玉山空照眼峥嵘。
晚出长千里
作者：汤右曾
朝代：清
体裁：七言律诗

青溪还傍莫愁湖，一片斜阳夕草铺。玉树歌残惊铁马，宝衣烧尽失金凫。楼空烽火山犹绕，冰断秦淮水半枯。惆怅长干小儿女，夜深啼杀缭墙乌。
晚同声山原衡饮皋亭寓楼
作者：汤右曾
朝代：清
体裁：七言律诗

花鸟春来己旧游，窗中落叶倏惊秋。故人好在重携手，明月生时更上楼。青嶂晚从烟际出，玉河寒傍槛前流。与君长簟西风夜，不待啼乌也白头。
晚登皋亭寓楼
作者：汤右曾
朝代：清
体裁：五言律诗

风日登临好，乘閒还重寻。春泉静逾碧，岚翠晚来深。三月烟花节，中年哀乐心。檐阴黯将夕，窗外有羁禽。
晚至湖上
作者：汤右曾
朝代：清
体裁：五言律诗

出郭尘事绝，晚来幽兴滋。绿尊明月下，红雨桃花时。烟水忽已暝，棹歌安所之。南屏夜钟发，昨与山僧期。
晚过妙光阁
作者：汤右曾
朝代：清
体裁：五言律诗

披藓香门入，穿云小阁登。松间耿残照，天外刷秋鹰。胜节清游数，流年百感增。西风重九日，吹滟酒三升。
晚过来云庵
作者：汤右曾
朝代：清
体裁：七言律诗

暑光渐退晚凉天，羽扇絺衣就夜禅。脩竹遍栽邻径后，清江横绕寺门前。无猜沙鸟应如我，重到山云不记年。一室优昙花是否，盆中草木总苍然。
晚过简可太守汝阳池上讲堂
作者：汤右曾
朝代：清
体裁：古风

莲塘一夜霜，万叶飒已枯。争言秋可悲，况当岁行徂。岁徂何足惜，衰鬓非故吾。昨来汝南行，先贤传有无。往者利如锥，只今竞锱铢。我惭文翁化，刀布蜀物俱。习歌述德诗，欲选杨何徒。手脱眼复暗，文字愁模糊。悯兹经月劳，忽得一饷娱。宛宛开明镜，虹梁烂神扶。玉堂清且严，似入仙人壶。邦君自公暇，结搆城南隅。百顷面风漪，谈宴罗文儒。我忝廿年旧，怀抱亦不孤。西风吹木叶，落日低浮图。回睇甘露门，佛香生宝趺。光景既复佳，还来立斯须。分火照归骑，惊起城上乌。
晚霁二首·其一
作者：汤右曾
朝代：清
体裁：五言律诗

枕席涛澜上，人间忧患长。身真蹋鳌背，路尚阻羊肠。日月终开霁，风雷已退藏。忽传江涨落，喜极倒衣裳。
晚霁二首·其二
作者：汤右曾
朝代：清
体裁：五言律诗

每恐高城决，犹欣巨浸平。鲸鲵终窟宅，燕雀且生成。捍患时方急，横流祸不轻。漫劳喧鼓角，悲健杂江声。
晨起闻同舍诸君有丰台之游口占
作者：汤右曾
朝代：清
体裁：七言律诗

出郭休凭问讯书，群公作计未全疏。醵钱先日谋沽酒，好事东家许借驴。一带绿杨依水远，万畦红药破烟初。可知鄠杜游应遍，卧病清愁忍笑予。
曲阜颜太宜人七十寿三首·其一
作者：汤右曾
朝代：清
体裁：五言律诗

华胄传邹鲁，贤声著郝钟。璇闺闻内则，画戟自名宗。峨岭千寻雪，天陵百尺松。长应纪彤史，令德备温恭。
曲阜颜太宜人七十寿三首·其三
作者：汤右曾
朝代：清
体裁：五言律诗

仙苑三珠树，争看绕砌栽。隔纱由母教，视草见门才。小劫销沈后，还丹次第来。鸾封下重叠，令序正恢台。
曲阜颜太宜人七十寿三首·其二
作者：汤右曾
朝代：清
体裁：五言律诗

最忆传烽日，城危压阵云。九秋霜遽肃，七日玉几焚。刃血殷重袖，冰心凛一军。闺帷有奇节，瀛海接英芬。
望天柱山
作者：汤右曾
朝代：清
体裁：古风

峨峨天柱峰，可望不可梯。苍然紫翠内，大有幽人栖。冈前走白鹿，洞口封香泥。似闻绀瞳翁，金鼎分刀圭。千秋灵仙观，名与灊岳齐。时有嘉莲花，千瓣流清溪。仙源自何处，路绝人已迷。烟月弄婵娟，遥挂玉镜西。忽焉海色动，夜半鸣金鸡。安坐鞭石牛，为予起锄犁。寸田一成熟，磊落枣与梨。兹焉宿夕留，王事未敢稽。攀星摘日月，行待醉墨题。云空焙药岩，水激风凄凄。试呼左元放，恐复群老羝。
望海冈歌
作者：汤右曾
朝代：清
体裁：古风

西踰连峰山，东上望海冈。海中滉瀁亦何有，但见积水青茫茫。忽然虚无中，浮出蜃气黄。秦皇岛边一线起，欻见逦迤随风长。精灵下聚珠贝阙，光影上驾虹霓梁。传闻此地海有市，高秋澄澈疑可望。五城十二楼，隐现波中央。人间那得峨嵋老，神所劳矣争开张。穷壖毫发入大荒，白虹荡荡浮龙骧。海童邀路不敢过，渔父一叶歌沧浪。尘中忧患未可量，头白死生空尔忙。舟中啸咏谢安石，台上轻举燕昭王。环洲仙草菖蒲香，郁夷金雾含晶光。成尘何处辨五岳，枯倒重见生扶桑。不思骖麒麟，亦莫翳凤凰。鲸鱼掉尾几万里，送我羽节朝东皇。昔游洞庭卧岳阳，空明倒景摇潇湘。未骑砀水赤鲤去，复看析木青鸾翔。笑尔椿槿谁短长，超然已入无何乡。挥手为谢安期生，如瓜之枣不足尝。
望盘山·其一
作者：汤右曾
朝代：清
体裁：古风

深松隐上盘，中盘杳何许。白嵓岚气湿，已作前林雨。归来采樵人，衣上云几缕。
望盘山·其二
作者：汤右曾
朝代：清
体裁：古风

借枕僧廊眠，东轩满山翠。淙淙桃花水，散落桃花寺。已似随清风，泠然引而至。
望觉华桃花二岛
作者：汤右曾
朝代：清
体裁：古风

我循山行若弓势，脱手弹丸两黑子。鲸牙撑突波涛翻，鳌背坡陀岛屿起。龙宫浩劫不可问，硉兀海云何处是。闻道残僧馀两三，买薪时复来城市。
望长沙作
作者：汤右曾
朝代：清
体裁：古风

湘流若浮空，列岫出遥溆。水远不可极，的的烟帆举。兰茝悽己衰，风波杳何许。日暮吊湘君，微云敛平楚。
望雨
作者：汤右曾
朝代：清
体裁：古风

横风自西来，飞雨行东峰。峰峰雨气接，合沓阴云重。下有隐君子，含景佩苍龙。歌啸方自得，闭门听夜舂。
望雨
作者：汤右曾
朝代：清
体裁：五言律诗

潇洒过长日，平安得小舆。岩峦欣应接，云雨惜空虚。扶老因加饭，全生且拨书。此情同逆旅，决决想鸣渠。
朱立山太守见枉新诗奉答·其一
作者：汤右曾
朝代：清
体裁：七言绝句

夜凉卷帙自回环，坐听青猿梦里还。彷佛白绵红雨句，谢公亭外旧青山。
朱立山太守见枉新诗奉答·其三
作者：汤右曾
朝代：清
体裁：七言绝句

澄江如练日哦诗，公事萧闲昼漏迟。亦有清平贤太守，不曾拜表贺龙池。
朱立山太守见枉新诗奉答·其二
作者：汤右曾
朝代：清
体裁：七言绝句

夜郎西下最思君，水复山长去住分。柳叶湖边连夕雨，桃花洞口万重云。
朱立山太守见枉新诗奉答·其四
作者：汤右曾
朝代：清
体裁：七言绝句

朗州司马行吟处，野水荒烟一片平。今日武陵溪上路，与君同听竹枝声。
杂诗·其一
作者：汤右曾
朝代：清
体裁：古风

莲泊十里外，似闻风露香。明珠剖莲的，满满无空房。中有么荷拳，味苦不可尝。味苦犹尚可，甘恐腊毒伤。
杂诗·其七
作者：汤右曾
朝代：清
体裁：古风

城东小河崖，出泉自觱沸。日供万室饮，造物不知费。连年浊水源，凡骨滞灵气。淄渑今可辨，更思味外味。
杂诗·其三
作者：汤右曾
朝代：清
体裁：古风

仙苗斸三桠，贡等天府琛。市人一笑鬨，荠苨作人参。真伪久杂揉，清鉴窅然深。鴮鸅彼凡鸟，讵有威凤音。
杂诗·其二
作者：汤右曾
朝代：清
体裁：古风

谁云蒸羊腔，乃不美蟹胥。风味固差别，一笑未要渠。此邦无监州，我官况晏如。惟当勤拨瓮，东来载曲车。
杂诗·其五
作者：汤右曾
朝代：清
体裁：古风

刍狗入我梦，美食趣召客。辽水鱼上冰，盘中卧三尺。割鳞不割鬐，小点瓜薤迹。顿顿饱老夫，肥如瓠壶白。
杂诗·其八
作者：汤右曾
朝代：清
体裁：古风

织者身常进，耕者身常退。进退两不知，天机各有在。我非户限上，就列力未逮。辛苦邢惇夫，呕血方病肺。
杂诗·其六
作者：汤右曾
朝代：清
体裁：古风

纤纤不可整，欲理如乱发。是生有奇温，策勋岁寒月。软衬将穿履，细衲才制袜。情话遥夜阑，地炉谢榾柮。
杂诗·其四
作者：汤右曾
朝代：清
体裁：古风

我有好头赤，得之西南隅。秋城云拂地，复生叱拨驹。三日走及母，腾踏万里姿。虽惭麧与藖，勿忘贫家为。
李丹壑前辈见示白门集
作者：汤右曾
朝代：清
体裁：古风

十年诵君诗，三年隔君面。关河邈风雨，尘土委笔砚。君行曾几时，日月如急箭。别程槐黄黄，乡梦江练练。天边念朋好，云外疏鸿雁。每思合并难，执手笑且抃。寒暄无恙外，冰雪探一卷。君才双雕玉，粹美无可拣。十五登承明，丽藻压群彦。词场几老宿，敛手避文战。贞淫别雅郑，同异考笺传。沈酣岁月来，体制看数变。萧閒白门集，暑雨冷夏簟。一曲长干行，飘零几歌扇。秦淮好帘幕，杨柳万条线。一一思旧经，悠悠托深眷。江花开五色，妙语让君擅。沿流溯淮淝，走马过梁汴。怀人吊古作，一字一黄绢。烟霄携綵笔，仍自入吟院。顾余诚迂愚，辱君屡殊眄。游门笃旧友，雅咏谐密宴。国香兰九畹，讵比蓬艾贱。琅管俗耳惊，云锦凡目眩。还君绣鸳鸯，金针觅谁见。
李映碧先生祠
作者：汤右曾
朝代：清
体裁：七言律诗

抠衣犹得荐溪蘋，异代清风俎豆新。直笔空闻传旧史，角巾每自号遗民。丹台泪洒危言日，沧海名高勇退人。长傍逋翁旧林麓，待穿雪柏贯霜筠。
来安道中闵蝗诗
作者：汤右曾
朝代：清
体裁：古风

我闻政成蝗不灾，天意潜自冥冥回。推原人事理可信，不尔淮徐之民何有哉。去年秋田苦蟊螣，吁嗟有谷人得食。冬来大雪三尺彊，犹剩遗蝗蔽天黑。密不能使举网齐遮邀，炽不能使纵火俱燔烧。农夫释耒各叹息，胼手胝足徒为劳。旧传此物旱之徵，㴻雨一洗如秋蝇。只今山川不神龙溺职，上帝悯尔应遣油云蒸。矧今农功初，良苗甫郁郁。收穫及西成，尚可五六月。腹心虽烦忧，物理有衰歇。两年遭旱复遭蝗，此是何人任其阙。劝农努力耕尔田，清平官府才且贤。
枣
作者：汤右曾
朝代：清
体裁：五言律诗

初种甫寻尺，今看半出檐。实经风里坼，味较市中甜。邻远知难扑，儿争笑不廉。甘瓜削榆次，为饤客盘兼。
枫木塘
作者：汤右曾
朝代：清
体裁：古风

如此江山卧不起，兀兀篷窗云睡美。坐令拊掌笑儿童，飞桨声中靧面水。起看岭云断复续，更誇霜叶红间紫。佳时九月十月中，孤棹千山万山里。青螺髻绾石簇簇，白玉盘堆水瀰瀰。䙰褷羽落沙鸟喧，䆉稏田红野老喜。村中嫁女捉鹅鸭，船上呼儿数鲂鲤。几叠屏风碎锦斑，一奁明镜香云委。渔灯隐隐衬霞上，塔火沈沈出水底。湖南风物足留连，不独骚人咏芳芷。
枫香驿
作者：汤右曾
朝代：清
体裁：五言律诗

仙尉坛何在，青城县久荒。水争流稻积，叶自傍枫香。竹覆煎茶灶，藤垂捣药床。四山回合处，翠色晚苍苍。
柘水舟中遇大雨
作者：汤右曾
朝代：清
体裁：古风

青天荡荡忽变色，黑云如山𡾰嵼立。一条倒挂日脚明，万弩齐张雨点急。时来自是风雷会，幽处如闻鬼神集。吾舟小比蜗牛庐，苦怨肠饥衣更湿。乐哉顷刻移阴晴，雨过犹带龙涎腥。纵横乱赴塘下水，磊落已见天边星。蛙鸣池上声閤閤，萤流草际光荧荧。溪回渐近人语闹，依约几点篱灯青。
查浦移居作一篇代柬
作者：汤右曾
朝代：清
体裁：七言律诗

宅南雅与柳郎亲，去作青杨巷里人。命驾便如千里远，望衡犹记两家春。朝昏步屧前真懒，风月谈谐后要频。祭灶有期应召我，不论新旧总比邻。
柬西斋时入直武英殿仍用前韵·其一
作者：汤右曾
朝代：清
体裁：五言律诗

文雅今谁似，萧閒不愿馀。忽闻青琐客，还上玉堂居。检校防幽蠹，传钞令小胥。茂先多未见，别有洞天书。
柬西斋时入直武英殿仍用前韵·其二
作者：汤右曾
朝代：清
体裁：五言律诗

每叹松成盖，犹思杏满园。孤鸣怜鹤警，分路试鸾鶱。职事兼书府，官曹本正言。西庄同下直，频视日斜痕。
柳子祠
作者：汤右曾
朝代：清
体裁：五言律诗

丹荔遗碑字，芳椒酹酒痕。清溪自寒色，返照入祠门。种术风露晚，结茅山水源。平生灵爽在，夜夜叫哀猿。
柳湖用东坡寄子由韵
作者：汤右曾
朝代：清
体裁：古风

邱上那复更有邱，尔雅误读笑刻舟。宛中宛宛一湖水，坐觉寒碧生船头。一生拍浮此便足，何必鼎食罗珍羞。家在江湖狎渔钓，舟居陆处知谁优。扣舷似汎溟涨阔，浮芥便作坳堂游。天公寒暖提一律，噀雨占晴定何术。昨来蛱蝶飞作团，今去黄蜂酿成蜜。空馀堤柳絮翻扑，谁信山茶干蟠屈。浮世眠食功与劳，休论奴仆今旌旄。宛邱先生读书处，美酒饮罢馀离骚。我衰学废瓶罍耻，马肆还来持尺箠。差胜六年言责地，终日一谈惟唯唯。食蜊万事宁复知，蜡屐此生当著几。文书堆案日有程，乐哉此举非无名。沿湖一叶恣来去，矫翼沙鸥个个轻。
树下一首
作者：汤右曾
朝代：清
体裁：古风

日夕坐檐下，爱此嘉树阴。嘉树最何好，斜阳在高林。两株尽西靡，一株还东临。叶叶似相荫，枝枝若相寻。宵有熠熠萤，晨有关关禽。下及九仞泉，不见蝼蚁侵。上蟠百尺枝，时听竽籁音。生非椅与桐，材不中瑟琴。又非杞与梓，梁栋非所任。只合幽人居，同此静者心。念昔始寻尺，合抱遂见今。荏苒四十年，老大转沈吟。阅人良已多，对酒未忍斟。中丞宰木拱，大令宿草深。独有憔悴客，犹然未抽簪。
桂林使院呈石林编脩
作者：汤右曾
朝代：清
体裁：七言律诗

漏永凄风响阁铃，语阑残烛尚荧荧。五湖南下悲身事，百粤西来傍使星。枕石本难欹处稳，看花不拟醉边醒。途穷肯问诸侯礼，歌舞筵中酒肉腥。
桃源晓发寄方若及无功介夫兄弟
作者：汤右曾
朝代：清
体裁：古风

鸡鸣首北路，不见淮南树。相望己相思，别来曾几时。黄河流天外，行子飞征盖。飞盖路己远，黄河去不返。愿逐河上舟，渡河入淮流。河淮水同注，到君门前住。倘君烹河鱼，烦视腹中书。
桐城相国致政归里赋呈四首·其一
作者：汤右曾
朝代：清
体裁：七言律诗

第一人须第一官，乾光遥护綵云端。清标岳立嵩衡峻，雅量春浮澥渤宽。鱼水君臣前代少，冰霜风节古人难。忽思弄艇烟江去，梦把枞阳旧钓竿。
桐城相国致政归里赋呈四首·其三
作者：汤右曾
朝代：清
体裁：七言律诗

涟漪太液水西东，赐第恩教近紫宫。报国每添双鬓雪，浮家新借半帆风。萧然襆被常如客，去矣莺花稳付公。三月江南芳草绿，谢家池馆画图中。
桐城相国致政归里赋呈四首·其二
作者：汤右曾
朝代：清
体裁：七言律诗

三十馀年禁苑来，平临紫阁领丹台。九陔天际司霖雨，五色杓南望上台。启沃心真符圣主，陶钧力为养群材。文章一代悬词律，御制诗酬日几回。
桐城相国致政归里赋呈四首·其四
作者：汤右曾
朝代：清
体裁：七言律诗

倾都张饮接重城，政事堂开国老行。六万钱从宾阁散，五千卷压相车轻。青春作伴承殊渥，白社投閒称远情。他日频劳中使问，会思金鼎再和羹。
梦儿在官感成四首·其一
作者：汤右曾
朝代：清
体裁：五言律诗

耿耿灯残燄，沈沈夜向冥。似闻风飒沓，应识尔精灵。噩梦昏常乱，哀魂感易醒。最怜身老大，妙士手书铭。
梦儿在官感成四首·其三
作者：汤右曾
朝代：清
体裁：五言律诗

念我沦飘久，从知教督疏。门衰真赖汝，年小即知书。下笔能惊座，清言数起余。硬黄临故帖，墨沈尚如初。
梦儿在官感成四首·其二
作者：汤右曾
朝代：清
体裁：五言律诗

娇小初来日，怜渠尚斗强。岂知虫蠹叶，不耐草飞霜。医药迟真悔，平生想若狂。枕边犹髣髴，还捉旧衣裳。
梦儿在官感成四首·其四
作者：汤右曾
朝代：清
体裁：五言律诗

老骥心空壮，童乌泪不乾。我衰三月剧，汝死一门单。骨月分张痛，文章付托难。失珠惊觉后，恸绝抚遗棺。
梦吴山
作者：汤右曾
朝代：清
体裁：古风

我梦还山中，山中丛桂发。洞古林壑幽，台高风景豁。潮声落江海，秀色割吴越。感彼岩端栖，弄此石上月。
榆关驿怀先兄篆辛
作者：汤右曾
朝代：清
体裁：古风

呜咽桑乾水，三年不忍经。榆关关下路，愁见暮山青。小驿逢鸿雁，西风痛鹡鸰。感恩馀故吏，欲语涕交零。
槐
作者：汤右曾
朝代：清
体裁：七言律诗

与作西清故事传，槐龙舞翠后堂前。阴浓布叶五六月，㭬杙空腔几百年。树古幸无人剪伐，地偏不受物纠缠。晚凉风露斋居夜，影在中庭月在天。
槿花
作者：汤右曾
朝代：清
体裁：五言绝句

鲜鲜木槿花，青枝间红萼。不待怨秋风，朝开暮还落。
横江
作者：汤右曾
朝代：清

红楼白舫家家好，翠壁丹崖面面稠。佳处真思市门隐，生来爱作贾胡留。三江雨气连沅口，九叠山光望靖州。柱史亭前怀古客，西风荆棘野塘秋。
次新城先生韵送陈六谦郎中出守石阡·其一
作者：汤右曾
朝代：清
体裁：七言绝句

竹歌西下楚天长，白纳乌蛮又一乡。他日欲寻人物志，风流应记旧曹郎。
次新城先生韵送陈六谦郎中出守石阡·其三
作者：汤右曾
朝代：清
体裁：七言绝句

遥看按节下且兰，荒徼崎岖为一官。叱驭尚留心事在，握蛇骑虎不艰难。
次新城先生韵送陈六谦郎中出守石阡·其二
作者：汤右曾
朝代：清
体裁：七言绝句

离尊犹忆绕前除，万里征轺逐贡书。谁料十年还此别，西风渺渺独愁予。
次新城先生韵送陈六谦郎中出守石阡·其五
作者：汤右曾
朝代：清
体裁：七言绝句

龙底江滨古石田，此行未用怅飞鸢。侍中会要挥毫手，待赐黄金附耳蝉。
次新城先生韵送陈六谦郎中出守石阡·其四
作者：汤右曾
朝代：清
体裁：七言绝句

山城斗绝望迢迢，不啖槟榔食已消。莫怪瘴云低地黑，五溪风土接三苗。
次新城先生韵题王秋史二十四泉草堂图
作者：汤右曾
朝代：清
体裁：五言律诗

七十二泉上，家泉望水泉。由来著书地，不记种松年。世外三亩宅，山南一朵烟。诗人好邻并，白雪旧楼前。
次退谷原韵
作者：汤右曾
朝代：清
体裁：七言律诗

留得香山一卷诗，宝坊真喜复开时。大千界里如来火，三百年馀内史碑。新种竹枝风袅袅，乍疏槐叶雨离离。与君他日同归鞅，异代分司共左司。
次钱蓼湑见贻韵
作者：汤右曾
朝代：清
体裁：七言律诗

只手谁能障巨河，空惊五色眼中过。新愁岸柳低攀袂，昨梦宫花软衬靴。楚泽三秋吟坠露，汉庭一笑失横波。先生贝齿侏儒饱，底用风前想玉珂。
次韵奉赠雪子
作者：汤右曾
朝代：清
体裁：七言律诗

昔游曾是十年迟，洛水梁园并马时。笑我尚羁辕下足，羡君未点鬓边丝。因怀荐士中多愧，除却归田百不思。蚤晚高才选何武，中和乐职赋新诗。
次韵奉酬何义门
作者：汤右曾
朝代：清
体裁：七言律诗

诗兴扬州唤却回，如䃜独带墨光来。埋盆点检春前景，炊饭分张爨下材。一寸抱将寒夜永，数枝横似故山栽。知君炉鞴阴阳手，鼎实他年伫上台。
次韵张声伯孝廉见寄
作者：汤右曾
朝代：清
体裁：七言律诗

早携綵笔压神州，兄弟才名入选楼。不少吹嘘得任沈，独将风格继梅欧。联翩宦迹青云上，屈注词源碧海流。遥想新诗满河陇，太行冰雪拥前驺。
次韵总宪李公雨后慈悲阁观水·其一
作者：汤右曾
朝代：清
体裁：七言绝句

不妨冒雨复嬉晴，潋潋当阶水渐平。为问西风知几日，草虫篱落已秋声。
次韵总宪李公雨后慈悲阁观水·其三
作者：汤右曾
朝代：清
体裁：七言绝句

抛来浩劫失前尘，鱼鸟依然识故人。仍到龙潭看飞雨，一年惟此最佳辰。
次韵总宪李公雨后慈悲阁观水·其二
作者：汤右曾
朝代：清
体裁：七言绝句

苍陂面面足延襟，白袷轻寒雨气侵。忽忆跳珠万荷叶，一篷遥泊太湖心。
次韵总宪李公雨后慈悲阁观水·其四
作者：汤右曾
朝代：清
体裁：七言绝句

香门百尺荫疏槐，新筑芦塘荻岸隈。他日山翁肯同醉，蹋泥冲雨试重来。
次韵悔馀画叉诗兼呈恺功都宪
作者：汤右曾
朝代：清
体裁：古风

莫笑郑广文，寒无坐客毡。莫嗤玉川子，破屋团团天。我贫亦好事，有琴常无弦。君家绿玉玦，半破九府圜。复有桃竹杖，登山可梯缘。二美必有合，玉润竹节坚。仍作灵寿扶，儿童笑应颠。画叉仿古制，六幅挂巨然。故事举东坡，临皋日百钱。诗来语绝妙，价抵黄金千。揆公洵彊对，吟废食与眠。一篇特乞此，句法钟律悬。定心苟不起，尤物诚可捐。我笑转一语，郑璧易许田。
次韵查悔馀编修元日试笔
作者：汤右曾
朝代：清
体裁：七言律诗

手板未能趋北阙，蹇驴且免借东邻。传杯后饮今逾后，去疠神巫久不神。一夕白头辽海梦，三年红缕汴州春。新来又复随儿女，綵胜银幡作上寅。
次韵查悔馀见贻·其一
作者：汤右曾
朝代：清
体裁：五言律诗

风急天仍雪，春寒书苦阴。故人空谷访，衰病隔年侵。老辨中边味，禅空爱染心。忽蒙题好句，一字一兼金。
次韵查悔馀见贻·其二
作者：汤右曾
朝代：清
体裁：五言律诗

海内称诗伯，天边阅岁寒。霜松心共古，溟涨笔争宽。蓬户延新益，兰台忝旧官。应怜衰谢意，只作朽株看。
次韵樱桃
作者：汤右曾
朝代：清
体裁：五言律诗

塞外熟应晚，枝头摘尚先。味逾英豆美，色并若榴然。密缀璎相似，偷窥鸟作缘。山家清供好，况乃近宫壖。
次韵王楼村送桃花一本·其一
作者：汤右曾
朝代：清
体裁：七言绝句

点注夭桃出小枝，也看碧叶间红蕤。江南三月屏风上，写遍徐熙画里诗。
次韵王楼村送桃花一本·其二
作者：汤右曾
朝代：清
体裁：七言绝句

曲曲回塘短短篱，映门犹记乞浆时。鬓丝禅榻春风少，谁省三生杜牧之。
次韵答焦饮
作者：汤右曾
朝代：清
体裁：古风

百年不待羊胛熟，浮世风轮空轣辘。与君得閒即相觅，何用陈遵留尺牍。忆昨春官共上时，杏花寒食炊饧粥。兰台职司亦何有，十载堆盘饱蔬蔌。精神虚费空自笑，蝼蚓蛟螭杂篇幅。酒人未散燕市中，荆卿悲歌渐离筑。夜阑烛跋软语接，往往屏风触倦仆。前年君过南海南，五岭清猿绕云木。蛮江风雨我归楫，自著短衣歌独速。尔时相望不相亲，空有离怀常在腹。帝城联袂杪秋节，采采黄花不盈匊。方期尊酒同欢娱，岂意惊飙变歌哭。劳生自叹扣庄缶，爱弟何心赋贾鵩。相看憔悴销壮心，谁念虎头飞食肉。浮云变灭根尘净，香火名山愿己宿。连天风雪常闭门，不碍打头低置屋。
次韵西斋毒热见寄·其一
作者：汤右曾
朝代：清
体裁：七言律诗

清泠何路驾飞车，奈此焦沙铄石馀。暑炽无缘重命酒，日长聊喜得翻书。握环人似萧闲甚，熨局门知造请疏。数亩江乡菱芡地，尔时真羡结茅居。
次韵西斋毒热见寄·其二
作者：汤右曾
朝代：清
体裁：七言律诗

短庑深知美荫难，丛生况望绕珠玕。一瓯香茗因留客，两部鸣蛙不属官。颇爱称身冰簟滑，每思应指玉琴寒。何郎苦热休题句，大火西流取次看。
次韵赤抒题西斋新居兼柬戴占㢸
作者：汤右曾
朝代：清
体裁：七言律诗

买宅应须更买邻，南园北曲一时新。支分茶灶清閒地，位置书床淡荡人。客到每吟嘉树好，醉归何用长官嗔。就中斗室香浓处，合有桃花玉洞春。
次韵送王令诒之茂名二首·其一
作者：汤右曾
朝代：清
体裁：七言律诗

王微风月蚤知名，绾绶南巴万里城。雪客有时还隐鹭，金衣何处不闻莺。桄榔叶暗侵杯斝，翡翠巢低偃旆旌。京洛旧游重记否，六街尘土闹春饧。
次韵送王令诒之茂名二首·其二
作者：汤右曾
朝代：清
体裁：七言律诗

各以篇章斗苦吟，门前马骤复车骎。分笺共打兰陵钵，索句休言单父琴。海上著绯从政始，鬓边吹雪旧交深。蛮乡夜雨应回首，珍重琼瑰赠别心。
次韵野鸡卵
作者：汤右曾
朝代：清
体裁：五言律诗

雉子斑犹未，虞人网已罗。草深疑乍乳，麦秀得全窠。破壳完差少，堆盘累已多。俊思宾阁味，一色耀银锅。
次韵雪子月下见怀之作·其一
作者：汤右曾
朝代：清
体裁：七言律诗

蟪蛄声里故山违，荡荡空中明月辉。入夜清光看更迥，似君好客到应稀。黄金印大从教取，白玉卮温肯浪挥。台阁鹓鸾满天路，病馀老鹤尚孤飞。
次韵雪子月下见怀之作·其三
作者：汤右曾
朝代：清
体裁：七言律诗

林木幽森列槊攒，吟情遥上玉盘盘。弄雏新比元和柳，画马肥嗤弟子韩。未识杯铛聊止酒，苦耽书卷岂堪官。清商一部酬风月，莫听哀丝惨不欢。
次韵雪子月下见怀之作·其二
作者：汤右曾
朝代：清
体裁：七言律诗

风露蓬山永夕居，水天凉影静禽鱼。料量药物衰逾甚，商较人材壮不如。积雨歇时移月毕，霁河斜处映星虚。每思伴直呼君去，吹火青藜夜校书。
次韵雪子月下见怀之作·其四
作者：汤右曾
朝代：清
体裁：七言律诗

自赞门无知己求，明珠忽枉暗中投。郊居制赋要元礼，雪夜回船念子猷。橘课千头须检校，茶香八饼会勾留。晚来事少关心处，身世飘然已共浮。
歉岁流移失拊循可怜雀鼠指空囷病无力奋垂天翼老只心惊下阪轮嵩少买田思旧隐首阳埋骨愧前人烛边细字文书在倦眼昏花读未真·其一
作者：汤右曾
朝代：清
体裁：七言律诗

默从泉路数交期，逝水流年已可知。蛮府尚馀碑下泪，吴都犹唱卷中诗。三生聚会应何日，六客存亡又一时。昨梦通明殿头过，依然玉立在瑶墀。
歉岁流移失拊循可怜雀鼠指空囷病无力奋垂天翼老只心惊下阪轮嵩少买田思旧隐首阳埋骨愧前人烛边细字文书在倦眼昏花读未真·其三
作者：汤右曾
朝代：清
体裁：七言律诗

汎湖船上一袈裟，宿植超然讵有涯。兄弟蚤年同奉佛，宦游今日竟忘家。对床苦忆萧萧雨，入室空求冉冉花。瓶钵归寻清净饮，不须更吐饭中沙。
歉岁流移失拊循可怜雀鼠指空囷病无力奋垂天翼老只心惊下阪轮嵩少买田思旧隐首阳埋骨愧前人烛边细字文书在倦眼昏花读未真·其二
作者：汤右曾
朝代：清
体裁：七言律诗

从此真须勇退耕，稻畦桑坞足间行。子孙私计谁推荷，疾病馀年小太平。鸡黍有时招近局，渔樵重话似前生。贻书先报山中友，已觉风生两腋轻。
正月六日喜得雪时尚未立春犹腊尾也
作者：汤右曾
朝代：清
体裁：七言律诗

六花侵夜忽分飘，宿麦初沾一寸苗。已信遗蝗应入地，尚嫌积雪未封条。红楼日上融仍湿，紫陌尘飞暖易消。圣主郊坛正祈谷，喜逢上瑞应今朝。
正月十三日东江席上同姜西溟赵蒙泉吴元朗张汉瞻宫友鹿用子瞻岐亭韵
作者：汤右曾
朝代：清
体裁：古风

东风吹何时，柳色染新汁。连朝晓梦里，花朵压红湿。入春春未动，马蹄空得得。閒来叩君门，推瓮饮须急。不知陂塘外，拍拍几凫鸭。喜心刲鲜腴，暖气上巾羃。闻君宦游乐，腰下金带赤。爱君名士风，手中羽扇白。谈谐二三子，取醉半堕帻。酒酣哦新诗，诗成鬼应泣。纤纤月始生，旋圆俄复缺。人生几良会，珍重座巾客。年年试灯期，莫忘此宵集。
武昌经吴故城
作者：汤右曾
朝代：清
体裁：古风

黄旗飐东南，汉坻此深阻。襟带越江沔，筦钥重樊楚。炎灵运四百，剑玺遗区宇。龙战争分崩，鹿犄失守府。老瞒思窃国，天子不都许。狮儿起江东，名字剧乳虎。英雄盖世略，叱咤轻项羽。堂堂紫髯公，早继父兄武。英贤备帷帟，士马交鼖鼓。疾雷破山红，骖驔空北户。濡须出舻舳，整暇孰敢侮。天堑长悠悠，国险民安堵。犬牙崇雉堞，凤集建楼橹。裘冕祀东郊，圭币荐后土。袁山广猎场，豹尾神大姥。时平离殿起，艳质歌且舞。至今节度石，连娟想眉怃。钓台洒酒面，荒哉赖仲父。霸图迹己陈，江声晚馀怒。茫茫五𡼠水，逆浪打次浦。
殊方
作者：汤右曾
朝代：清
体裁：五言律诗

猺獠𡰥音接，巴渝旧俗同。鸦锄荷蛮女，桐子拾溪童。土禁丹砂穴，家收白蜡虫。殊方风物异，油素愧扬雄。
水尽头
作者：汤右曾
朝代：清
体裁：古风

探山避荦确，踏石畏磢错。定非善游人，济胜两芒屩。我闻水源头，迢递入榛薄。居人导我前，步步进还却。下如临深渊，上如梯高阁。水细流涓涓，沙明石凿凿。琐碎陨繁星，高闳张广幕。绣若藻采披，划然斧斤削。溪回路频转，淙琤下略彴。再过乃得之，源深流不涸。得非兹山根，元气有橐籥。或者百川水，各各通海若。昔闻此两源，今者泻一壑。其下有伏流，沸出玉泉脚。水清可以鉴，泉甘可以勺。小憩登顿疲，徐悟游赏乐。归途穿蒙茸，草树纷枝格。樱桃花万树，春来想灼灼。寒林饶脱叶，绝涧有堕雀。溅溅水渐远，仙径迷采药。回首烟霞姿，粗能举其略。
水廊绝句
作者：汤右曾
朝代：清
体裁：七言绝句

池枯荷叶井凋桐，橙子舒黄柿吐红。水槛自行还自立，作寒一阵扑帘风。
汉瞻南行诗以赠之
作者：汤右曾
朝代：清
体裁：古风

如海长安城，渺小一萍挂。半肩寄图籍，两耳聒梵呗。时时从朋好，清尊叙情话。吾子昂藏人，一往喜疏快。胸中九云梦，细碎肯蒂芥。屡踏举子场，辛苦不得解。蹉跎好名字，尚有文可卖。平生韩吏部，混茫接高派。两穷适相遭，合岂待媒介。爱如北方蛩，游比南海魪。吟笺拂诗成，醉马堕饮败。风流赌棋槊，馀事犹为画。所嗟不得意，青山涴尘霾。西风一飒沓，客子感秋届。结束还旧乡，修途远行迈。三年慈母心，笑口北堂拜。家临太湖水，朝夕看澎湃。青莲网白棘，果否路荒怪。幽居洵可乐，即事足潇洒。相期春雨馀，行园剪新薤。
汉阳渡
作者：汤右曾
朝代：清
体裁：古风

朝趋武昌城，暮指汉阳树。风波出没间，一日两回渡。江边老人见我熟，笑我往来计真误。停辛贮苦不得言，破帽青衫在行路。既不能春风细浪沙棠舟，玉箫金管坐两头。又不能渔舠一叶舞空快，踏浪上下随凫鸥。乘此两版船，截彼万里流。千丈俯蛟室，九渊跨龙湫。张风无帆捩无柁，一夫双桨如烟浮。吴儿非解水，楚俗宁善泅。波澜谈笑意自得，勇若壮士挟两辀。歘忽江心翻白鼍，颠风雪浪高峨峨，急雨打面如飞梭。牵船幸傍沙岸住，不尔性命随涛波。呜呼性命随涛波，艰难岐路奈尔何。
江上对月
作者：汤右曾
朝代：清
体裁：古风

清江夫如何，暝色带林樾。娟娟衣上影，潋潋波间月。西躔秋已至，南陆暑未歇。新浴御纤絺，迎凉栉衰发。半年熏瘴雾，海气侵肌骨。讵意一扁舟，仍来坐超忽。昔经滩石险，今为江涨没。即此空世患，终焉谢天伐。沈沈水精宫，荡荡白银阙。幽赏情未已，鸡鸣榜人发。
江上感时物偶忆故乡二首·其一
作者：汤右曾
朝代：清
体裁：古风

我昨别家日，始见含桃风。梅子方生仁，蔷薇渐抽丛。一度月圆缺，花事倏已空。懒宜堂中坐，照眼樱珠红。登之白角槃，蒙以青丝笼。渴羌本知味，爱此醍醐融。翻从矮堕底，怪许匀圆同。金衣佳公子，日夕窥帘栊。一饱吾不许，最胜东吴东。旸溪几万树，谨护如守宫。可怜好颜色，乐府青楼中。热思逐弹丸，不借浆寒攻。但恐梅雨渍，蠹或生虻虫。
江上感时物偶忆故乡二首·其二
作者：汤右曾
朝代：清
体裁：古风

江南夏浅时，乐事粲可数。悠扬花信风，沾洒豆子雨。阴阴桑覆垄，脉脉膏流土。吴蚕方上蔟，缲丝知几缕。蚕眠豆亦熟，农书旧曾谱。青葱偶摘塍，软美初出釜。西来有禅老，分饷日卓午。怜我征衫尘，旧业荒老圃。炉烟卷清昼，坐久茶泛乳。赖此宿酲醒，口腹非小补。我欲归南山，一顷种烟坞。采撷充野庖，灌溉烦地主。惜哉不得往，念此犹起舞。
江上感时物偶忆故乡二首南荣有轩三楹缚竹为篱植杂卉其中以为游息偃仰之地四首·其一
作者：汤右曾
朝代：清
体裁：古风

读书惜已老，看花悔不早。平生此二恨，耿耿挂襟抱。七年京城居，庭未见寸草。天机纷六凿，世网触九恼。岂知物外閒，熙春自娟好。形骸嵇叔夜，土木太枯槁。吾师郭林宗，逆旅亦洒扫。
江上晚泊
作者：汤右曾
朝代：清
体裁：古风

飞霰悽以零，重阴冱还止。靡靡寒威积，浩浩夕风起。落帆逗前浦，竹苇数家市。畏虎思蚤眠，炊烟尚墟里。怀归逝川远，日夜向东驶。风灯夜凌乱，水国天渺瀰。怅望离绪多，悽断谁复理。
江夏寄朱悔人王孟谷·其一
作者：汤右曾
朝代：清
体裁：五言律诗

长安旧俦侣，游好在斯文。往者己陈迹，髯兮尤逸群。荆门寒翳雪，梦泽晚连云。悽断郢中唱，孤怀正忆君。
江夏寄朱悔人王孟谷·其二
作者：汤右曾
朝代：清
体裁：五言律诗

赠别玉河柳，烟条春景初。头陀寺前雪，复此感离居。汉上数归棹，湘中阙报书。殷忧结之子，消息比何如。
江楼晚坐
作者：汤右曾
朝代：清
体裁：五言律诗

渺渺危栏外，涔涔暮雨来。江山抱城郭，灯火间楼台。浊浪浮槎远，崩涛触石回。三川惊暴涨，愁绝且当杯。
江涨行
作者：汤右曾
朝代：清
体裁：古风

君不见辰州城南夜将午，冯夷江心起槌鼓。老蛟跋浪潜虬舞，六丁天符遣行雨。江声如雷轰百怪，雨脚如麻垂万缕。沈沈三日白昼冥，仰视漏天那得补。万溪环汇崩奔流，汎溢渐逼中南楼。间茅我亦江岸住，日侧水势联方舟。初来窗中星斗近，尔日户内鱼虾稠。天瓢顿翻两龙子，海眼谁镇三犀牛。穷山大树蔽江下，傍水老屋随波浮。灾祥未省五行志，颓压自为千家愁。街中乘船朝入市，父老惊嗟童稚喜。传说曾经万历时，七十馀年重见此。人家半扉何足道，屋瓦沙痕留水底。心惭河内乘轺车，浪说周南滞太史。百忧集，行路难，明朝欲往愁飞湍。驱鼋役鹊不得渡，中夜敧枕危难安。从来楚俗重祷祀，江神应复哀我顽。香烟未绝风西南，宿雨欲洗山拖蓝。
汤山接驾
作者：汤右曾
朝代：清
体裁：七言律诗

群玉山头雪未残，丹砂泉上不知寒。载鸢已见前旌过，捕虎遥从后乘看。星亘五营天列仗，龙腾八尺帝回鞍。睿容有穆臣寮喜，伏谒銮旂第一竿。
汴京杂感四首·其一
作者：汤右曾
朝代：清
体裁：七言绝句

清渠照出锦帆迟，千载烟杨尚作丝。一样伤心莫回首，樊楼春酒最浓时。
汴京杂感四首·其三
作者：汤右曾
朝代：清
体裁：七言绝句

休将羯鼓忆升平，惆怅无人空月明。拍按师师筵上曲，马行灯火梦东京。
汴京杂感四首·其二
作者：汤右曾
朝代：清
体裁：七言绝句

烽火东门万事非，打毬谁复御场衣。只应花鸟无拘管，尚自年年汴水飞。
汴京杂感四首·其四
作者：汤右曾
朝代：清
体裁：七言绝句

连理芭蕉玉色芝，故宫无复旧堂基。宪王殁后风流绝，谁写哀音乐府词。
沂州怀古
作者：汤右曾
朝代：清
体裁：古风

南山之南北山北，无田何由可得食。正复何用得食为，古人高节三叹息。少年雅慕东冈陂，朝事诗书暮钓弋。如今老大转自笑，养鸡牧豕无心力。琅琊城头啼饥乌，羸骖劫劫朝复晡。不须更觅谢仁祖，得米但就陶胡奴。
沅江驿楼
作者：汤右曾
朝代：清
体裁：七言律诗

飞梁千尺偃长鲸，斜日烟霏紫翠横。曾忆乱山沅水驿，惯经迁客舞州城。倚帘江映琉璃色，傍舍秋寒蟋蟀声。正是愁心孤迥处，龙标明月晚还生。
沈度汪谕德招集丁香花下以耳病不赴书此作答·其一
作者：汤右曾
朝代：清
体裁：七言律诗

从教宝网奏英韶，病后音闻半寂寥。酒伴只思春社盏，药畦屡梦故山苗。蹉跎胜日看花约，惭愧先生折简招。寄语温风好将护，他时还拟一攀条。
沈度汪谕德招集丁香花下以耳病不赴书此作答·其二
作者：汤右曾
朝代：清
体裁：七言律诗

忆昨分曹立韵时，觞飞犹讶酒行迟。座中强半多吴语，江左由来重沈诗。豪饮更为今日会，繁花重发去年枝。碧山学士何由见，地下尊前两寄思。
沙亭峪始入山
作者：汤右曾
朝代：清
体裁：五言律诗

岳势己垂尽，客来心乍欣。渠鸣沙上雨，雷起峪中云。从此岩峦接，遥知烟霭分。东临沧海上，一道翠氤氲。
沽酒行次胡抑斋侍讲见贻原韵奉答
作者：汤右曾
朝代：清
体裁：古风

冰雪冻天地，腊瓮忽已香。破壳新鹅儿，欲取大杓尝。康成饮一斛，八尺颀而长。叔夜玉山颓，不用人扶将。先生温克姿，性如九酝良。独醒视皆醉，濡首时一昂。晋安饷五经，不误缥与缃。往岁关陇间，检校费几囊。至今沃芦管，曾不膻黄羊。归来好事载，时就元亭扬。风味念曲生，倾倒有索郎。顾影每独尽，閒和渊明章。且莫嗤恶客，害马入欢场。亦莫厌醉侯，此药未腐肠。试共法士语，大笑恐不详。美哉惟江公，妙论入微茫。
泊英德城下
作者：汤右曾
朝代：清
体裁：七言律诗

山城斗绝一孤舟，日看清江泯泯流。不竞此心真似水，忘机随地只如鸥。风生先入涵晖谷，浪起疑吞咤雪洲。岭峤幽深群盗在，几时五管得贤侯。
泊长沙西门追念旧游有感
作者：汤右曾
朝代：清

玉砾金沙俨画图，水清了了见樗蒲。湖南宾客今憔悴，暮雨湘西听鹧鸪。
注水小池·其一
作者：汤右曾
朝代：清
体裁：五言律诗

烟翠三峰石，清泠一勺池。映巢窥雀鷇，出水戏鱼儿。细引泉分笕，新牵荇作丝。轻冰终夜合，待暖晓还澌。
注水小池·其二
作者：汤右曾
朝代：清
体裁：五言律诗

数尺俄成沼，三峰欲出云。斜能涵月影，细亦荡风纹。漾漾苔矶没，淙淙竹笕分。红鱼穿碧藻，来往若为群。
泽州相公再入内阁和亮功侍讲韵
作者：汤右曾
朝代：清
体裁：七言律诗

如山比峻海量深，东阁招贤集盍簪。谢政甫投林下鞅，济时重洒手中霖。松乔位业三生契，屈宋风骚万古心。再见相公调鼎鼐，都人歌舞古犹今。
洋河
作者：汤右曾
朝代：清
体裁：七言绝句

群山合沓烟翠迷，决决冰雪鸣寒溪。人家高下隐乔木，最好夕阳洋水西。
洛中绝句·其一
作者：汤右曾
朝代：清
体裁：七言绝句

南北由来嗜好殊，幽人风味不全孤。玉川三百团团月，一字何曾道酪奴。
洛中绝句·其七
作者：汤右曾
朝代：清
体裁：七言绝句

子粒芒红检校频，两京薄产事艰辛。将书苦忆东屯老，伊阙年年有好春。
洛中绝句·其三
作者：汤右曾
朝代：清
体裁：七言绝句

屠儿割肉妓儿绳，敏捷当时甄李能。何事江南老常侍，只将片石说韩陵。
洛中绝句·其九
作者：汤右曾
朝代：清
体裁：七言绝句

龙门雪下有佳期，车马渐渐水上迟。但使都厅遗事在，未嫌欧尹不同时。
洛中绝句·其二
作者：汤右曾
朝代：清
体裁：七言绝句

庾郎鲑菜二十七，嗤点何来李令公。洛鲤伊鲂非俊味，白头韭出客盘中。
洛中绝句·其五
作者：汤右曾
朝代：清
体裁：七言绝句

微君之故乃泥中，婢亦知诗似郑公。不解双声定何语，冠军家自有春风。
洛中绝句·其八
作者：汤右曾
朝代：清
体裁：七言绝句

香山寺里留遗集，杯酒何如身后名。今日桥红沙白路，一篇长恨旧风情。
洛中绝句·其六
作者：汤右曾
朝代：清
体裁：七言绝句

南园池馆久飞灰，将相功名何有哉。三十六峰云雪路，只应招鹤更归来。
洛中绝句·其十
作者：汤右曾
朝代：清
体裁：七言绝句

破垣遗灶天王院，阴雨元功剩几家。歌管层层春处处，梦中犹看洛阳花。
洛中绝句·其四
作者：汤右曾
朝代：清
体裁：七言绝句

士马并州剧乱麻，净宫兜率洗铅华。洛川多少兴亡恨，惆怅年年杨白花。
济州北麦大熟呈京江泽州两相公·其一
作者：汤右曾
朝代：清
体裁：七言绝句

黄云覆野麦登场，喜觉连村饼饵香。几郡流移归北阙，两年冠盖满东方。
济州北麦大熟呈京江泽州两相公·其二
作者：汤右曾
朝代：清
体裁：七言绝句

至尊旰食忧民切，元老吁谟体国长。稷契功名韩杜笔，应添乐岁好篇章。
浴佛日
作者：汤右曾
朝代：清
体裁：七言律诗

拂地帘垂净几尘，高槐影落鸟声频。偶思浴佛方今日，自爱清斋亦旧因。湖上放生谁入会，山中烧笋欲尝新。诸天更乞曼陀雨，为洗红埃热恼人。
海棠六绝句·其一
作者：汤右曾
朝代：清
体裁：七言绝句

窥帘无那醉娇何，北地胭脂宝靥多。犹自秾华带乡井，浣花笺色锦江波。
海棠六绝句·其三
作者：汤右曾
朝代：清
体裁：七言绝句

两株红艳十分匀，先后开时各斗新。底事春风不相见，邢夫人对尹夫人。
海棠六绝句·其二
作者：汤右曾
朝代：清
体裁：七言绝句

不须施粉更施朱，宋玉东家态不如。乞与春阴好将护，长红小白半开初。
海棠六绝句·其五
作者：汤右曾
朝代：清
体裁：七言绝句

今年花发昨年枝，光景流连又一时。未必綵云飞便去，也应玉笛晚休吹。
海棠六绝句·其六
作者：汤右曾
朝代：清
体裁：七言绝句

祝釐日日上经坛，常恐花时倏已阑。夜半明灯围院落，更留好客劝勤看。
海棠六绝句·其四
作者：汤右曾
朝代：清
体裁：七言绝句

天姿富贵许谁同，粉态珠光一片融。任遣诗人笑粗俗，小桃点注出繁红。
海陵官舍送冯大木归德州限韵·其一
作者：汤右曾
朝代：清
体裁：五言律诗

江上昔相见，秋风红蓼时。广陵斗酒别，残雪挂松枝。荏苒过三月，殷勤赠片辞。冷灰离恨剧，属思未嫌迟。
海陵官舍送冯大木归德州限韵·其三
作者：汤右曾
朝代：清
体裁：五言律诗

别袖牵仍绝，征鞭挽不停。路分残月白，诗待远山青。涧口肩双兔，沙头倒一瓶。只应怜寂寞，晤语忆寒厅。
海陵官舍送冯大木归德州限韵·其二
作者：汤右曾
朝代：清
体裁：五言律诗

千里归心疾，听君醉后谈。此宵唯接烛，何计可留骖。玉鲙轻飞雪，朱盘脆擘柑。且留今夕梦，犹自绕江南。
海陵官舍送冯大木归德州限韵·其四
作者：汤右曾
朝代：清
体裁：五言律诗

我数东归近，幽居兴未涯。雪消看种秫，土润遣移花。湖雨千丝细，江云百尺斜。几时君一访，烟水认浮家。
涿州
作者：汤右曾
朝代：清
体裁：七言绝句

南涉沟连北涉沟，肃皇无复旧宫楼。凤池院里新眉色，一带青山入涿州。
淇汲道中与毛扆再·其一
作者：汤右曾
朝代：清
体裁：七言绝句

淇汲春风已满川，花花叶叶各欣然。轻烟薄雾熹微日，最是诗中画里天。
淇汲道中与毛扆再·其三
作者：汤右曾
朝代：清
体裁：七言绝句

闻道说诗传世业，不须捧檄羡微官。二王遗法分明在，落笔从人袖手看。
淇汲道中与毛扆再·其二
作者：汤右曾
朝代：清
体裁：七言绝句

哀怨犹传水上声，驿门花事十年情。太行山下东风路，头白重来并马行。
淇汲道中与毛扆再·其四
作者：汤右曾
朝代：清
体裁：七言绝句

泣玉投珠苦乱真，一篇穷鸟尚长贫。二千石不如逢掖，始信威明是可人。
淮阴舟中别乔介夫
作者：汤右曾
朝代：清
体裁：古风

溯流乘风涛，落帆淮镇泊。萧萧原上雨，分洒入林薄。茅檐灯火微，堤缆菅蒯弱。长河风浩浩，竟夕梦犹噩。明晨揽衣裳，屯云翳遥郭。愁心依故处，有酒不能酌。况我同怀人，须臾成离索。秋堂读书夜，风雨事如昨。十年各飞沈，所至异苦乐。方将共游处，心迹本寂寞。买田未敢期，农事慕东作。
清平县
作者：汤右曾
朝代：清
体裁：古风

麻峡古阨塞，历代蛮所争。盘旋三重壁，峭削万仞城。峻极香炉峰，百万容胜兵。瀵水户可汲，沃畴人可耕。在地有设险，谁能废承平。明初防戍卒，九千此连营。百年阅武场，草长蟪蛄鸣。所以正德中，群苗复纵横。锐师下贵竹，劲旅来湖荆。百道绝梯冲，战功何由成。适会长至夜，衔枚卷麾旌。火焚燄照天，诸酋犹宿酲。奸凶鬼神怒，雷雨歼满盈。七亭访遗址，落日悲风生。黄猴落灯间，故老难指名。空馀重冈路，草木飒秋声。
清明前一日与兰挥舜扬南指翰编奏功比部西亭水部苍孚思敏农部聿修大令峙公雪子文学花下小饮
作者：汤右曾
朝代：清
体裁：古风

初过百六烦春工，千枝万枝云锦丛。杏花未憨梅已老，照眼瞥见山桃红。是谁衔出蓬莱宫，吾家亭子东复东。三更沾洒微雨润，百态婉媚朝阳烘。胭脂点注珠粉融，玉儿窈窕窥房栊。一堆香雪娇婑媠，三年三度清明风。有力莫因陈子公，得閒即觅王无功。山云本是恋丘壑，野鹤乍似辞樊笼。乐哉累觞一举空，冰绡卷出霏雾濛。寻香已见接翅蝶，簇蕊渐闹黏须蜂。武陵渔郎迷短篷，天台仙路杳不通。极知此日足可惜，默数后会将毋同。当时少年今老翁，花开花落常匆匆。夜阑更借官奴笛，一曲清歌明月中。
清水湾遇乔无功
作者：汤右曾
朝代：清
体裁：古风

落日生层阴，屯云抱湖尾。风波客程阻，淮海夕流驶。堤回隐行帆，邂逅见之子。絮语明灯初，离悰宵梦里。堆盘饤蔬果，散帙烂文史。清吟悯疮痍，霪潦去年水。深思理人术，感叹夜中起。
清河桥上
作者：汤右曾
朝代：清
体裁：五言律诗

偃月形斯壮，垂虹地本灵。禹功通浍洫，汉苑接郊坰。风漾寒波白，山衔落日青。酒垆频岁到，衰发感星星。
清河野望
作者：汤右曾
朝代：清
体裁：七言绝句

梦回兀兀复腾腾，洗眼青山看几层。指点兴亡飞鸟外，西风衰草十三陵。
清流关
作者：汤右曾
朝代：清
体裁：古风

清流关前岩月宿，行人早行车轣辘。年年一片青草痕，没尽南唐战场镞。
清浪滩寄查浦
作者：汤右曾
朝代：清
体裁：古风

子昔谈此如秋河，梢濆撇漩险莫过。中宵不寐念今日，一叶果落千盘涡。惊霆过耳电闪目，乍劈急箭投飞梭。雷洄清浪三十里，虎牙石怒声相磨。滩师为言伏秋涨，驾天白浪高嵬峨。横江大艑不敢下，袖手但听渔郎歌。只今天寒潦水缩，香火尚乞神撝呵。下滩波平水滟滟，秀色诸岭纷坡陀。盛衰苦乐互更迭，物理如此人谁何。念君秋风不得意，席帽尚没黄尘窝。种成不惜五石瓠，网去已失千寻柯。古来才大有时用，四十未可悲蹉跎。既不能手把锄，又不能肩负戈。兔毫千尖扫皆秃，文章小技用则那。人间主客尽偪仄，与子安得辞风波。系缆水之湄，晚饭山之阿。江天风月等閒有，添个雨笠兼烟蓑。唾壶击缺人不怜，老骥谁秣琼山禾。劝君莫学王处仲，须学神仙张志和。
渡沂水
作者：汤右曾
朝代：清
体裁：五言律诗

一苇问舟子，沦漪复此间。澄襟照流水，暄景弄湲潺。沙远川光灭，人稀渡口闲。悠然津济乐，谁信浪如山。
渡辽水·其一
作者：汤右曾
朝代：清
体裁：五言绝句

胜衣诵明文，何假七营士。舞戈笑公孙，计出中下耳。
渡辽水·其三
作者：汤右曾
朝代：清
体裁：五言绝句

白衣渡辽隧，果毅云泉府。当时凌烟人，惆怅李景武。
渡辽水·其二
作者：汤右曾
朝代：清
体裁：五言绝句

六合城何处，天涯无锦帆。空怜麦铁杖，只博浅黄衫。
游夏氏五里亭别业同曹武歌友莱邻湘昆季
作者：汤右曾
朝代：清
体裁：七言律诗

五里亭回得此庄，万鸦归阵正斜阳。清池蘸岸旧痕绿，脩竹满山新粉香。谷口人家常寂寂，洞中乔木转苍苍。三千去路愁炎毒，愿借风轩六月凉。
游寒溪西山
作者：汤右曾
朝代：清
体裁：古风

刘郎洑下波隐天，杨叶洲边初扣舷。清江如画浪伏息，武昌樊口山依然。峨峨几尺开烟鬟，吴宫美人颜如莲。千年台殿沈野水，石上空有金牛眠。寒溪冰雪冻始坚，涸绝不复流涓涓。溪桥一线度微径，孤寺冷落生炊烟。九曲亭中荒草菅，西山佛阁危峰颠。仰穿蒙密入木杪，下俯旷放罗山前。老僧饥癯不能饘，阶下唳鹤清吭圆。回廊塔院旧香火，一指犹说南宗禅。松风阁下松参天，斤斧斩伐根株连。神光夜发认何处，千牛乳泼菩萨泉。东坡居士久得仙，高安酒官诗几篇。秦张雅游等蝉蜕，涪翁妙墨今谁传。窊樽石上醒醉颜，风霜退谷如春妍。漫郎文采磨不尽，江水日夜鸣溅溅。南湖一片浮漪涟，渚日欲没孤霞鲜。菱茭菰蒲岁晚尽，莽莽楚薮如平田。一邱一壑性所便，云腴涧实随因缘。风波流泊今偶尔，江山主客长年年。
游焦山
作者：汤右曾
朝代：清
体裁：古风

十年梦焦山，游志未一副。今晨峭帆往，快若逢交旧。巃嵷蔽阴翳，曲折见径窦。老僧山泽癯，惊喜遇邂逅。似讶客精虔，山灵默相佑。初来风点雨，少过云脱岫。压江台阁杰，年深新缔搆。江声日夜壮，万马战场走。闻之已惊诧，微命况相凑。八年十回往，得非天所宥。稍高渐蒙密，更上益深秀。林端鼠暗窥，叶堕乌早救。松风飒然至，清若下寒溜。野花乱青红，艳若春气逗。经霜石脊削，劈斧皴不就。岩扉想高躅，叹息龟鹤寿。奇文古鼎篆，茫昧失句读。千年瘗鹤铭，点画不可究。江沙埋几尺，漫灭人不守。石奇露光怪，如坐卧起仆。风水相吐吞，上下忽空透。君臣分佐使，各各位左右。阴厓攀荆榛，午钟闻一扣。隐隐睇林麓，菅茅几间覆。绝顶恣遐瞩，浩然塞宇宙。江分一柱撑，水触两厓斗。莫肖张耒诗，亘古如龟伏。兹山名浮玉，万金不可购。投畀众富儿，一钱不肯授。四时变态殊，目未一经觏。山僧言其然，吾言非嘲诟。金山塔势矗，对张机与彀。海门昏不辨，天水一浮沤。铜坑东卸来，北固始回首。广陵残钟没，瓜步高帆收。斜阳又西倾，朝昏异状候。霞涨倒景红，万里堆缬绣。波平閒榜人，风定憩川后。眺览凡想涤，佳境谁当酬。僧厨摘野蔬，晚饭始蒸馏。照殿一灯昏，负墙古佛瘦。平生幽讨兴，常将夜继昼。禅房竹露零，甘液胜饮酎。山清入定空，不闻夜下漏。月出五更初，落落散列宿。江平面如镜，靴文微作皱。扶桑翻日车，羲和辔驰骤。欲上未上时，金波几腾蹂。圌山好屏障，红妆遮茜袖。惊巢鸦乱翻，浴日雉朝雊。兹游溯历历，贫儿忻骤富。其如鬼揶揄，司命不见祐。明仍掉头去，髣髴难刻镂。犹然作诗言，文芜旨亦陋。
游风穴寺
作者：汤右曾
朝代：清
体裁：五言律诗

为爱连峰好，连峰窈窕间。清泠风出穴，曲折寺藏山。翠柏阴皆合，丛篁密不删。门生傍篮舆，应识老夫閒。
湘山寺
作者：汤右曾
朝代：清

花雨飘宝幢，微风韵塔铃。驯鸽上斋钵，老僧间诵经。客子入门来，佛镫晚荧荧。被径蔓萝葛，闻香启幽扃。法界优昙华，三岁始一零。寺有千日莲，三年一开落。廊深苔藓古，地僻草木灵。缅惟咸通来，日月如奔霆。颀然金粟老，仿佛长眉青。林喧鸟知曙，钟殷寺初晓。踏石穿烟霏，屈曲罗翠筱。暗泉寻石罅，海眼逗云表。湘流去逶迤，青山明镜绕。云重岩岫复，水远凫鸥小。平生慕跻攀，志与禽向矫。香门昨夜梦，一去坠缥缈。怅焉解缆行，飞鞚尚林杪。
湘山寺·其一
作者：汤右曾
朝代：清

花雨飘宝幢，微风韵塔铃。驯鸽上斋钵，老僧间诵经。客子入门来，佛镫晚荧荧。被径蔓萝葛，闻香启幽扃。法界优昙华，三岁始一零。寺有千日莲，三年一开落。廊深苔藓古，地僻草木灵。缅惟咸通来，日月如奔霆。颀然金粟老，仿佛长眉青。
湘山寺·其二
作者：汤右曾
朝代：清

林喧鸟知曙，钟殷寺初晓。踏石穿烟霏，屈曲罗翠筱。暗泉寻石罅，海眼逗云表。湘流去逶迤，青山明镜绕。云重岩岫复，水远凫鸥小。平生慕跻攀，志与禽向矫。香门昨夜梦，一去坠缥缈。怅焉解缆行，飞鞚尚林杪。
湘山寺二首·其一
作者：汤右曾
朝代：清
体裁：古风

花雨飘宝幢，微风韵塔铃。驯鸽上斋钵，老僧閒诵经。客子入门来，佛灯晚荧荧。被径蔓萝葛，闻香启幽扃。法界优昙华，三岁始一零。廊深苔藓古，地僻草木灵。缅惟咸通来，日月如奔霆。颀然金粟老，彷佛长眉青。
湘山寺二首·其二
作者：汤右曾
朝代：清
体裁：古风

林喧鸟知曙，钟殷寺初晓。踏石穿烟霏，屈曲罗翠筱。暗泉寻石罅，海眼逗云表。湘流去逶迤，青山明镜绕。云重岩岫复，水远凫鸥小。平生慕跻攀，志与禽向矫。香门昨夜梦，一去堕缥缈。怅焉解缆行，飞鞚尚林杪。
湘阴
作者：汤右曾
朝代：清
体裁：古风

清江如玦环，落日潋金碧。帝子游不返，潇湘水沈夕。荠树远含青，水花寒吐白。行舰隐回洲，礧礧溯浅流。旅泊淹迁次，动息异沈浮。天长没归雁，江远疾去舟。去舟曾几时，雪消春草滋。西南风信恶，心急行转迟。留将送归楫，美满高桅吹。
溆溪值骤风雨
作者：汤右曾
朝代：清
体裁：古风

邅回信所如，溆溪日云暮。淰淰四山雨，冥冥一江雾。惊风吹弱缆，势挟短篷去。舟人走相呼，童仆眩屡顾。有客方歌啸，矫首义陵路。华盖千仞山，桃花万年树。
漫兴八首·其一
作者：汤右曾
朝代：清
体裁：七言律诗

支分药灶与茶铛，一榻萧然长道情。皂帽人谁念西笑，赤蛇官果有东名。海凌欲合风惊牖，沙雨将来雾塞城。汉室兰台周小史，拾遗曾否记陪京。
漫兴八首·其七
作者：汤右曾
朝代：清
体裁：七言律诗

何由杖履得追陪，隔水云帆去复回。岁月峥嵘历冰雪，海山明灭见登莱。鳌身跋浪千重沸，蚕尾回灯一卷开。想到尚书游赏处，琅琊初日最高台。
漫兴八首·其三
作者：汤右曾
朝代：清
体裁：七言律诗

天长渐入婆娑府，地散偏宜漫浪人。求药转嗟成市少，凿坯何异在山贫。郡中有客占藷蔗，云际无罗网鴳鹑。谁似平生旧游好，经营消息不辞频。
漫兴八首·其二
作者：汤右曾
朝代：清
体裁：七言律诗

吠厖不警乐年丰，圣主恩深万物同。九译梯航来海外，二陵风雨护天东。悠悠黑水无沈羽，渺渺扶桑有挂弓。塞上百年烽火息，健儿吹笛戍楼中。
漫兴八首·其五
作者：汤右曾
朝代：清
体裁：七言律诗

尺一何时唤我归，年来得失总忘机。奇思属国公沙穆，老作辽天丁令威。京兆未须嫌五日，塞垣今已逼三微。无人得似长岑长，不乐之官便拂衣。
漫兴八首·其八
作者：汤右曾
朝代：清
体裁：七言律诗

贡包岁岁自平州，驿道轮蹄雨雪稠。五叶蔘齐珍上药，千金貂暖识名裘。人才瑰异应如此，册府遗亡尚可求。刀布他时随计吏，诸生好待八纮收。
漫兴八首·其六
作者：汤右曾
朝代：清
体裁：七言律诗

雅宜羸骨早装绵，塞墐应从北户偏。客共语时须胜日，鹤知寒甚是今年。冰原鼠入谽谺谷，雪窖人埋黯黮天。万骑幽陵方会猎，书生虚控射枭弦。
漫兴八首·其四
作者：汤右曾
朝代：清
体裁：七言律诗

薄田故里久荒芜，立税辽东计更迂。米贱祗应随日籴，酒香未缺不时须。城讹乌尾边风劲，臂掣鹰鞲塞草枯。闻见物情思妙理，负暄聊可忘朝晡。
漫成·其一
作者：汤右曾
朝代：清
体裁：古风

天星寨高山入云，群苗捷若猿猱群。十馀年前此窟穴，□木营下屯诸军。堂堂大将执枹鼓，汾阳远孙阚虓虎。莫道潭中巨鲤鱼，横海长鲸膏砧斧。
漫成·其三
作者：汤右曾
朝代：清
体裁：古风

锦州大姓彭与田，愿比内郡兴国年。长官宣慰吁可惜，表里侦伺为诸奸。正嘉以还频作孽，麻泸二邑无炊烟。安得感恩秦刺史，组练三千誓同死。
漫成·其二
作者：汤右曾
朝代：清
体裁：古风

村市钞夺愁精夫，汉家賨布充国租。熟苗咿嚘生苗乐，顺宜喔喣逆当诛。红旗山下人相呼，丈二尚有君王殳。辰阳莫轻楚门户，远控粤蜀滇黔隅。
漫成·其五
作者：汤右曾
朝代：清
体裁：古风

昔者乾道卢阳西，特与诸蛮布威信。武安不救马邑戮，古重徼功启边衅。方今天子德唐尧，四门穆穆九译朝。如天好生性不杀，苗乎苗乎尔莫骄。
漫成·其四
作者：汤右曾
朝代：清
体裁：古风

官军至多苗不畏，馈饟不继兵且退。箐林伏弩利鋋矛，一纵猎火宜高秋。人言石垒果可筑，上因悬厓下深谷。地形天险人必争，州家官府尤清平。
潞河
作者：汤右曾
朝代：清
体裁：五言绝句

云物入清旷，秋声两岸蝉。含情西潞水，也自解澄鲜。
潮河川
作者：汤右曾
朝代：清
体裁：五言绝句

言唤白河船，复问潮河渡。出山各分流，入海会同注。
澄海楼
作者：汤右曾
朝代：清
体裁：古风

大海东回水波恶，如山浪打长城脚。千年万年鬼夜哭，冶铁销沈石崩落。王公设险古制存，屹立重关严锁钥。干戈相寻远不数，六十年前事如昨。大盗移国明社墟，澒洞烟尘昏六幕。是时关门临贼垒，白日旌竿莽萧索。奸凶满盈人鬼怒，世运艰屯神圣作。飞龙首出在九天，熊虎戎衣只一著。石河西南破贼处，父老犹言战时乐。不闻人声闻刃声，霹雳摧枯风扫萚。只今车书通万里，天下一家无厚薄。名都货贝街喧阗，属国赆琛驿交错。承平暇日展游眺，宾客閒情寄觞酌。兹楼我到亦偶尔，万古心胸忽开拓。更喜天容海色清，侧身东望蓬莱阁。
澄海楼
作者：汤右曾
朝代：清

大海东回水波恶，如山浪打长城脚。千年万年鬼夜哭，冶铁销沉石崩落。王公设险古制存，屹立重关严锁钥。干戈相寻远不数，六十年前事如昨。大盗移国明社墟，澒洞烟尘昏六幕。是时关门临贼垒，白日旌竿莽萧索。奸凶满盈人鬼怒，世运艰屯神圣作。飞龙首出在九天，熊虎戎衣只一着。石河西南破贼处，父老犹言战时乐。不闻人声闻刃声，霹雳摧枯风扫箨。只今车书通万里，天下一家无厚薄。名都货贝街喧阗，属国赆琛驿交错。承平暇日展游眺，宾客闲情寄觞酌。兹楼我到亦偶尔，万古心胸忽开拓。更喜天容海色清，侧身东望蓬莱阁。
灯夜与文湘西亭介夫峙公雪子小饮
作者：汤右曾
朝代：清
体裁：七言律诗

馀寒犹自闭帘栊，手拨深炉炽炭红。门外䙰褷三日雪，竹边掩冉一阑风。岁时挑菜佳辰过，灯火传柑旧事空。剩剪青蒿与黄韭，天涯差喜故人同。
烛花二首·其一
作者：汤右曾
朝代：清
体裁：五言律诗

忽漫花如笑，真将愁作笼。无情抛玉腕，有恨带金虫。燄吐荧荧碧，光摇薄薄红。相看始遥夜，莫怨晓昽曈。
烛花二首·其二
作者：汤右曾
朝代：清
体裁：五言律诗

作意开何事，关情有隐忧。随风飘别馆，和雨暗空楼。心肯煎熬灭，啼因点滴休。剪刀声最苦，凄绝是清秋。
独坐
作者：汤右曾
朝代：清
体裁：古风

老椿百尺枝，高槐一亩阴。不见乔木古，讵知幽居深。身閒疾渐遣，事往感在今。挟子乌朝飞，啸侣猿夜吟。如何别亲爱，恻恻恒此心。长廊去逶迤，行迹难重寻。惟馀松石间，髣髴有遗音。幽忧何以写，空此风中琴。
玉田
作者：汤右曾
朝代：清
体裁：古风

仙人石一升，石烂不堪煮。持归南山下，种作好眉妩。已讶只成双，复惊一得五。荧荧绝代子，未笑心先许。
王师入藏凯歌十二首·其一
作者：汤右曾
朝代：清
体裁：七言绝句

恭行天罚远徂征，绝域云霓望救情。圣主万方同一体，用兵正是要销兵。
王师入藏凯歌十二首·其七
作者：汤右曾
朝代：清
体裁：七言绝句

殊方膜拜庆王春，争看东来日出人。弱水长流三万里，也应贯斗上天津。
王师入藏凯歌十二首·其三
作者：汤右曾
朝代：清
体裁：七言绝句

云台列仗俨星罗，洗甲条支海上波。决胜九天分玉斧，受期诸将纵金戈。
王师入藏凯歌十二首·其九
作者：汤右曾
朝代：清
体裁：七言绝句

毗沙热海路连延，莫道阳关已近天。新置宜木都尉府，北胥鞬外尽屯田。
王师入藏凯歌十二首·其二
作者：汤右曾
朝代：清
体裁：七言绝句

列缺腾光耀太微，睿谟玉帐授兵机。祃牙勃律天西路，鸷鸟辕门不敢飞。
王师入藏凯歌十二首·其五
作者：汤右曾
朝代：清
体裁：七言绝句

疑从枕席过王师，夜半长河飞渡时。九地忽闻鸣鼓角，不遗一矢定乌斯。
王师入藏凯歌十二首·其八
作者：汤右曾
朝代：清
体裁：七言绝句

羽林精锐领材官，乌垒城边上将坛。未用尺书招赞普，直须长剑斩楼兰。
王师入藏凯歌十二首·其六
作者：汤右曾
朝代：清
体裁：七言绝句

来迎箪食与壶浆，歌呗声中出宝坊。稽首中原无量佛，千花藏里万炉香。
王师入藏凯歌十二首·其十
作者：汤右曾
朝代：清
体裁：七言绝句

西遐草木震霆雷，万古何人到此来。自是九重亲决策，天关辟处地垠开。
王师入藏凯歌十二首·其十一
作者：汤右曾
朝代：清
体裁：七言绝句

遥从葱雪望河源，苜蓿葡萄近塞垣。伐石天山纪功德，昆崙便是国西门。
王师入藏凯歌十二首·其十二
作者：汤右曾
朝代：清
体裁：七言绝句

龙蛇绕出阵堂堂，扫穴犁庭挞伐张。从此共球集王会，太平天子万年觞。
王师入藏凯歌十二首·其四
作者：汤右曾
朝代：清
体裁：七言绝句

贤王秉钺建殊勋，喜气朝来压阵云。幕府共传都统制，凯歌争唱上将军。
王师北征大捷凯旋恭纪·其一
作者：汤右曾
朝代：清
体裁：七言律诗

忆趋班剑属车旁，万乘旌旄下朔方。共识霆威临北户，一时兵气压西羌。朱旗晴闪天王字，青海秋寒太白芒。郁郁关门吹急雪，大风云起看飞扬。
王师北征大捷凯旋恭纪·其三
作者：汤右曾
朝代：清
体裁：七言律诗

阴山天外插长屏，积甲高齐熊耳形。碛北己遮唐塞隧，漠南敢近汉边庭。规恢社稷基磐石，一用干戈势建瓴。万帐降人皆不杀，始知宽大在朝廷。
王师北征大捷凯旋恭纪·其二
作者：汤右曾
朝代：清
体裁：七言律诗

春迟苜蓿尚枯荄，竟夕丛生天马来。九驿山川皆禹服，万灵风雨护轩台。前军一战妖氛灭，边燧全销绝域开。诸将不须分道入，六师争唱凯歌回。
王师北征大捷凯旋恭纪·其四
作者：汤右曾
朝代：清
体裁：七言律诗

极北心殷隔九关，喜闻霄汉捷书颁。温禺韪献燕然下，阿布思擒瀚海还。庙算如神收绝幕，侍臣刻石纪封山。自惭喻蜀西南徼，威德应须晓百蛮。
王带河少司空饷饼四十枚作歌
作者：汤右曾
朝代：清
体裁：古风

苍龙昏见时正阳，凉风如秋塍陇黄。千村碌碡镰铩忙，霏霏落硙天雨霜。烂然琼爢照筥篚，佳人洗手朝入房。雕盘细泻银瓶汤，女丁妇壬互剂量。小团月出户东厢，春绵秋练方法良。渍疑鹤髓贵莫偿，薄如蝉翼轻欲飏。炊裂十字进高堂，近宾密友欢未央。老饕念我还分将，磊落四十如截肪。华山玉屑细有香，梁甫银泥白更光。岂敢污汝罗酒浆，清风茗碗聊试尝。重楼十二弛戟防，委输华盖掩太仓。绛宫真人寿而康，下有童子舞黄裳。紫洲小姑莫漫狂，白石漱琢无坚刚。灵根顾视犹未亡，温淳此味讵敢忘。谁其遗者琅琊王，饱闻设食齐殊芳。邹平况自有宪章，平生说经笑公羊。软美便思老是乡，口腹累公岂可常，请从秘苑求其方。
王廉一新居落成招诸同年宴集赋赠·其一
作者：汤右曾
朝代：清
体裁：七言律诗

巷陌乌衣选胜偏，吹笙曲洛有芝廛。名都花石春高下，上相堤沙路接连。絇舄三千朱邸月，阑干十二碧城烟。卿才公望如君少，行马门施未偶然。
王廉一新居落成招诸同年宴集赋赠·其二
作者：汤右曾
朝代：清
体裁：七言律诗

帘外轻寒冷戟枝，霓裳三叠按歌时。云归巫峡仙娥雨，月艳秦淮乐府词。密席几回低桂烬，新声连夜蔟蛮丝。使君旧有铜鞮曲，好付红儿与雪儿。
王赤抒舍人署其斋曰野航邀共赋诗因次原韵
作者：汤右曾
朝代：清
体裁：七言律诗

浅浦深湾一叶舟，粳炊船尾鲙船头。沧波倚楫心常在，画舫名斋事更幽。虹贯月时随荡漾，浪如山处尽遮留。舍人怀抱清于水，閒咏陂塘菡萏秋。
琉璃河题壁
作者：汤右曾
朝代：清
体裁：七言绝句

绿树阴浓露未晞，槐根青翠湿人衣。平桥野店日初上，隔水乳鸦零乱飞。
由长山峪北行三十里偶成
作者：汤右曾
朝代：清
体裁：七言律诗

十年四度往来频，世事翻云覆雨新。梧老待栖孤凤下，茅收欲赋众狙嗔。久知朱绂应抛我，每对青山觉泥人。自是幼舆饶骨相，非关中散出风尘。
甲午首夏送杨且园之江西司马任
作者：汤右曾
朝代：清
体裁：七言律诗

竹林前会共裴回，京国重逢酒一杯。自昔荀陈传地望，于今览举识门才。诗题嘉祐江亭好，官佐鄱阳秋月来。石藏山头茶泛乳，千峰翠色越窑开。
画兰·其一
作者：汤右曾
朝代：清
体裁：七言绝句

三千年觑玉壶空，阿母留将几叶红。今日人间太零落，兔葵燕麦任春风。
画兰·其二
作者：汤右曾
朝代：清
体裁：七言绝句

香草争书入楚词，漫搴沅芷扈江篱。握兰每待春相问，空谷无人自不知。
病中即事时辛丑十二月六日
作者：汤右曾
朝代：清
体裁：七言律诗

负暄南牖小匡床，升斗呼儿籴太仓。京尹岂能令粟贱，江南未可谓钱荒。无弦陶令琴三弄，食粥颜公帖数行。岁尾都人尤望雪，狭乡情更急宽乡。
病中查悔馀以诗见怀即次原韵
作者：汤右曾
朝代：清
体裁：七言律诗

萧然敝几倦犹凭，僮触屏围唤不应。病觉雪风侵骨冷，贫忧药物与年增。濛濛自护藏灰火，囧囧长悬照夜灯。多谢先生好诗句，愈风檄手更谁能。
病中简萝轩
作者：汤右曾
朝代：清
体裁：七言律诗

连墙无日不过从，会散时闻寺打钟。老念据鞍犹壮士，病馀欹枕只衰容。能来看画茶方熟，肯共题诗墨正浓。一院绿阴清昼寂，待君履迹破尘封。
病后月馀不能出卧室闷甚聊作数篇解嘲·其一
作者：汤右曾
朝代：清
体裁：七言绝句

间看乳鹊翻林日，静见新菰冒水时。一榻风帘欹角枕，合欢花影正参差。
病后月馀不能出卧室闷甚聊作数篇解嘲·其七
作者：汤右曾
朝代：清
体裁：七言绝句

由来贵种出天工，夹竹桃开有两丛。谁遣画师来貌得，淇园绿映武陵红。
病后月馀不能出卧室闷甚聊作数篇解嘲·其三
作者：汤右曾
朝代：清
体裁：七言绝句

水活涟漪彻底清，跳波戏藻小鱼行。更穿屋下仇池穴，卧听风泉泻壑声。
病后月馀不能出卧室闷甚聊作数篇解嘲·其二
作者：汤右曾
朝代：清
体裁：七言绝句

嵌空剔出旧莓苔，小小云根翠壁开。借问三峰谁判与，可曾载自太湖来。
病后月馀不能出卧室闷甚聊作数篇解嘲·其五
作者：汤右曾
朝代：清
体裁：七言绝句

茉莉花繁抵素馨，自开自落在中庭。谁家月下褰帘女，一朵香销宿酒醒。
病后月馀不能出卧室闷甚聊作数篇解嘲·其八
作者：汤右曾
朝代：清
体裁：七言绝句

寸根栽向曲篱旁，培护还同百草长。他日西风寒露里，一枝独秀雁来黄。
病后月馀不能出卧室闷甚聊作数篇解嘲·其六
作者：汤右曾
朝代：清
体裁：七言绝句

忍冬几本雪霜加，寒甚移来好事家。今日沿篱总生意，不须更待蚤秋花。
病后月馀不能出卧室闷甚聊作数篇解嘲·其四
作者：汤右曾
朝代：清
体裁：七言绝句

空阶永日绿阴铺，炎毒人间定有无。莫笑吾庐犹火宅，仙家珠树恰三株。
病起
作者：汤右曾
朝代：清
体裁：七言律诗

洛涘归来复两京，谁怜轣辘此劳薪。一弹指顷皆陈迹，三折肱馀是幸人。蹋雪预储䩕角早，畏寒时唤帕头频。书声庑下惭儿子，他日纷纶井大春。
病起到东轩书所见
作者：汤右曾
朝代：清
体裁：七言绝句

雨过江城换葛衣，云中残点尚霏微。佛桑初亚红一朵，已见满庭蝴蝶飞。
病起遣怀四首·其一
作者：汤右曾
朝代：清
体裁：七言律诗

俗虑从知了不关，絺衣芒屩称疏顽。居如潘岳城三面，人笑王微屋一间。墙角秋阴黄叶早，门前野水白鸥閒。也知亦有欣然处，拄颊西南点点山。
病起遣怀四首·其三
作者：汤右曾
朝代：清
体裁：七言律诗

疾甚清羸暑更加，重帘曲曲为周遮。病昏目力抛书籍，客妙清言冰齿牙。两卷檀弓寻物始，一篇秋水送年华。日长高著青油幔，好护阶除手种花。
病起遣怀四首·其二
作者：汤右曾
朝代：清
体裁：七言律诗

何妨弊席且教温，味道耽书业力存。偶以剪蔬叨地主，不曾食肉慕屠门。草荒场圃虫鸣急，秋入菰蒲雨打喧。从道王城歌吹海，一身却傍老农村。
病起遣怀四首·其四
作者：汤右曾
朝代：清
体裁：七言律诗

离骚美酒好风神，常忆卢郎最可人。万事那容多皂白，一生所得是因循。亭皋景物秋无主，子墨生涯甑有尘。暑意渐消凉入早，黑龙潭下雨来频。
癸巳重九前六日送吴紫莓南还
作者：汤右曾
朝代：清
体裁：古风

清游山水间，日念从故人。故人翻就我，豗蹴十丈尘。此来问何事，廿载观国宾。泮宫芹可采，弟子行侁侁。可怜苜蓿盘，不救博士贫。矧闻中台选，比岁多积薪。明朝告我归，秣马膏车轮。霜天雁行远，篱落黄花新。恨不从子归，说归已苦频。譬如画地饼，欲啖知无因。薄田亦可耕，钓竿亦可缗。所惜江海上，未易著此身。飘飘白须翁，归与静者邻。儿郎立门户，文笔已足珍。西湖天下景，妙绝无冬春。应共王与章，游赏昏及晨。上为冲风翼，下为潜水鳞。飞沈定何如，此义难具陈。
癸未除夕前四日书蕉饮使滇集后四绝句·其一
作者：汤右曾
朝代：清
体裁：七言绝句

应复南中见綵云，知君笔落动星文。五花山寺昆明路，谁共题襟马上分。
癸未除夕前四日书蕉饮使滇集后四绝句·其三
作者：汤右曾
朝代：清
体裁：七言绝句

山采青铜井煮盐，西南幕府利权兼。一时诗卷都将去，翻笑先生太不廉。
癸未除夕前四日书蕉饮使滇集后四绝句·其二
作者：汤右曾
朝代：清
体裁：七言绝句

海雨山风手自携，不从二爨觅珠犀。益州使者空持节，但拜南厓缥碧鸡。
癸未除夕前四日书蕉饮使滇集后四绝句·其四
作者：汤右曾
朝代：清
体裁：七言绝句

仙人柱下两芒鞋，旧梦凭君唤却回。天末故人零落尽，白头无分得重来。
登丛台
作者：汤右曾
朝代：清
体裁：七言律诗

霸图销歇入闲凭，云阁岧峣最上层。斜日烟芜迷二水，悲风猿鹤散三陵。美人池畔蛾眉浅，鼎士台中袨服曾。不断太行山莽苍，西来犹似识衰兴。
登云麓峰望南岳歌
作者：汤右曾
朝代：清

我闻三神山，远在东海东。神仙恍惚路难到，世上五岳蟠胸中。忆临沧溟倚日观，九万曾踏扶摇风。昨辞蓬莱建羽节，阳景一翳迷高嵩。西南万里入罗鬼，似堕幽井窥圆穹。东还云梦吞八九，张乐已在轩辕宫。七十二峰青联属，苍梧天外云蒙蒙。清湘水流环九面，南岳神镇齐三公。灵妖物怪薮藏纳，彤蕤赤幕光曈昽。峰峰低昂宛相次，独有紫盖争祝融。雷泓风穴互开阖，玉书金简留穹窿。岣嵝山尖蝌蚪字，人迹欲到路已穷。使者虚亭花药绕，山人仙骨云霞通。似闻绿发有毛女，不少翠羽来青童。离宫福地入缥缈，目所眺瞩攀跻同。衡阳县前昔骋望，压阵？嵼云排空。仙山咫尺俗缘误，况今百病中交讧。升高视远腰脚软，左右扶掖如衰翁。道人铁瓦缅遗构，拜岳之石高巃嵷。九疑清猿怨遥夜，洞庭落日浮孤篷。汉女幽兰冉冉翠，楚妃泪竹斑斑红。振衣周览穷上下，忽与意思增清雄。人间扰扰等蠛蠓，慎勿变化随沙虫。君不见回雁峰来八百里，挥手欲驾冥飞鸿。
登云麓峰望南岳歌
作者：汤右曾
朝代：清
体裁：古风

我闻三神山，远在东海东。神山恍惚路难到，世上五岳蟠胸中。忆临沧溟倚日观，九万曾踏扶摇风。昨辞蓬莱建羽节，阳景一翳迷高嵩。西南万里入罗鬼，似堕幽井窥圆穹。东还云梦吞八九，张乐已在轩辕宫。七十二峰青联属，苍梧天外云濛濛。清湘水流环九面，南岳神镇齐三公。灵妖物怪薮藏纳，丹蕤赤幕光曈昽。峰峰低昂宛相次，独有紫盖争祝融。雷泓风穴互开阖，玉书金简留穹窿。岣嵝山尖蝌蚪字，人迹欲到路巳穷。使者虚亭花药绕，山人仙骨烟霞通。似闻绿发有毛女，不少翠羽来青童。离宫福地入缥缈，目所眺瞩攀跻同。衡阳县前昔骋望，压阵𡾰嵼云排空。仙山咫尺俗缘误，况今百病中交讧。升高视远腰脚软，左右扶掖如衰翁。道人铁瓦缅遗构，拜岳之石高巃嵷。九疑清猿怨遥夜，洞庭落日浮孤篷。汉女幽兰冉冉翠，楚妃泪竹斑斑红。振衣周览穷上下，忽与意思增清雄。人间扰扰等蠛蠓，慎勿变化随沙虫。君不见回雁峰来八百里，挥手欲驾冥飞鸿。
登岘山亭至甘泉寺·其一
作者：汤右曾
朝代：清
体裁：七言律诗

篮舆呕轧傍城隈，积雾霾阴黯不开。一磴自穿云气入，万峰争送雨声来。山川浩荡今如此，裘带风流安在哉。千载牛山共挥涕，古苔秋井易心哀。
登岘山亭至甘泉寺·其二
作者：汤右曾
朝代：清
体裁：七言律诗

云藏岩谷昼冥冥，忽听天风响佛铃。草际老僧迎客至，烟中脩竹入门青。坐来瀛海茫茫地，尽失山川漠漠形。休问葡萄拨醅后，甘泉一酌自清泠。
登岘山亭至甘泉寺二首
作者：汤右曾
朝代：清

篮舆呕轧傍城隈，积雾霾阴黯不开。一磴自穿云气入，万峰争送雨声来。山川浩荡今如此，裘带风流安在哉！千载牛山共挥涕，古苔秋井易心哀。云藏岩谷昼冥冥，忽听天风晌佛铃。草际老僧迎客至，烟中修竹入门青。坐来瀛海茫茫地，尽失山川漠漠形。休问葡萄拨醅后，甘泉一酌自清泠。
登岘山亭至甘泉寺二首·其一
作者：汤右曾
朝代：清

篮舆呕轧傍城隈，积雾霾阴黯不开。一磴自穿云气入，万峰争送雨声来。山川浩荡今如此，裘带风流安在哉！千载牛山共挥涕，古苔秋井易心哀。
登岘山亭至甘泉寺二首·其二
作者：汤右曾
朝代：清

云藏岩谷昼冥冥，忽听天风晌佛铃。草际老僧迎客至，烟中修竹入门青。坐来瀛海茫茫地，尽失山川漠漠形。休问葡萄拨醅后，甘泉一酌自清泠。
登杨园小楼二首·其一
作者：汤右曾
朝代：清
体裁：七言绝句

飒沓惊飙乍入林，倦来还此一登临。青山依旧看如画，昨夜入山如许深。
登杨园小楼二首·其二
作者：汤右曾
朝代：清
体裁：七言绝句

两年曾共山翁醉，修褉风花满习池。九日今朝太萧摵，可知荣悴不同时。
登舟
作者：汤右曾
朝代：清
体裁：五言律诗

马歇休筋力，舟行任起居。喜随鸥去远，忆共雁来初。乡思萦闲日，邮签报睡馀。殷勤托双鲤，万里夜郎书。
登角山寺
作者：汤右曾
朝代：清
体裁：五言律诗

石磴千盘上，松涛绝顶闻。四虚风缥缈，大海气氤氲。黯黯蜃成市，飘飘鹤出群。老僧茶话久，阶下已生云。
登香山绝顶因宿来青轩和合肥相公韵
作者：汤右曾
朝代：清
体裁：古风

香山古寺危峰巅，飞鞚欲蹑无因缘。今晨得到翠微顶，杰阁千仞凭风烟。四山围合看历历，长路放旷穷绵绵。桑乾一线白窈渺，太行万里青钩连。八陉地脉考图志，胜槩直欲吞幽燕。珠宫绀殿久零落，老树诘屈根株缠。旧传两松怒龙攫，雷雨失一归重渊。恒河七宝缅经始，中丞故石今谁传。明昌大定全盛日，猎火夜照长围圆。斋厨岁供太仓米，土木屡费司农钱。祭星台荒杳何处，空复太乙祠神仙。回头逝水各陈迹，风铃檐铎犹当年。来青一轩瞰空阔，女墙低亚藤萝悬。我来九月霜始杀，万株柿叶红霞鲜。泉声淙淙响下界，鸟语一一闻诸天。须臾烟暝月出岭，一弯眉妩窥婵娟。半嵓远火出林杪，中夜清磬鸣山前。朝霞公今风雅主，胜地往往留诗篇。同游乐宋两佳士，各以秀句驱争先。清言啜茗足幽赏，底用剧饮飞觥船。频年尘土杂梦寐，一夕喜就山房眠。明朝遍踏四百寺，双屐未到心欣然。
白水村
作者：汤右曾
朝代：清
体裁：五言律诗

风俗东都记，文章西鄂存。赤符千岁历，白水数家村。铜马何知帝，苍龙尚有孙。原陵萧瑟久，里社荐盘飧。
白石桥
作者：汤右曾
朝代：清
体裁：七言律诗

来往朝烟与夕霏，寒衣脱尽剩春衣。波清曲渚鱼游乐，草绿平畴雉乳肥。屡涴衰颜尘冉冉，尚牵芳思柳依依。廿年白石桥边路，华表难寻老令威。
白马渡
作者：汤右曾
朝代：清
体裁：五言律诗

山势垂将绝，江声撼殷空。磴初盘鸟道，人欲倚天风。偪仄喧呼急，艰难道路中。远看帆影落，烟渚晓濛濛。
百泉苏氏小楼
作者：汤右曾
朝代：清

垂柳垂杨绿可怜，一泓春水细生烟。小楼光景常如画，独客心情只似禅。红药喜沾三月雨，青山长忆百门泉。此身婚嫁行将了，或恐岩栖有旧缘。
百泉试院喜雨
作者：汤右曾
朝代：清
体裁：古风

刺山出飞泉，散作百道乳。欢喜千小儿，一洗饥渴苦。我持此愿力，默坐何所补。大哉天公仁，悯此欲焦土。山中气候变，倏忽云生缕。竹间骚屑呜，晚来泉上雨。阴连太行秀，地入啸台古。得酒对明灯，中夜更起舞。
相见坡
作者：汤右曾
朝代：清

清风生山巅，微雨在山脚。后山路始穷，前山壁又削。飞龙中忽断，奔马势旋却。两山郁嵬峨，一水相互络。泄云天光漏，仄壁石气错。俯逐饮涧猿，仰睇投林雀。高低总臲卼，下上殊苦乐。彼途俄复经，此路邈如昨。相见难相从，青冥倚寥廓。
相见坡
作者：汤右曾
朝代：清
体裁：古风

清风生山巅，微雨在山脚。后山路始穷，前山壁又削。飞龙中忽断，奔马势旋却。两山郁嵬峨，一水相互络。泄云天光漏，仄壁石气错。俯逐饮涧猿，仰睇投林雀。高低总臲𡰈，下上殊苦乐。彼途俄复经，此路邈如昨。千里同一瞬，青冥倚寥廓。
真定道中
作者：汤右曾
朝代：清
体裁：七言绝句

滹沱一水抱城回，惨惨平芜朔吹哀。全赵山河平似掌，晚来风雨过寒台。
真州词二首·其一
作者：汤右曾
朝代：清
体裁：五言绝句

估客高桅收，江头浪如屋。一笑轻千金，来就青楼宿。
真州词二首·其二
作者：汤右曾
朝代：清
体裁：五言绝句

密意真珠稠，双悬玳瑁钩。回灯相笑语，夜夜住真州。
眼疾
作者：汤右曾
朝代：清
体裁：七言律诗

坐想金篦刮膜难，生憎玉屑眯双丸。经旬酒盏疏勤把，累日书床废静观。障碍风灯吹不灭，清凉月露洗教看。待穷目力三千界，变幻须臾一指弹。
睢阳秋暑转炽因次东坡人皆苦炎四字韵诗作四首·其一
作者：汤右曾
朝代：清
体裁：七言律诗

欲割秋间六六鳞，鲤鱼风未起青蘋。小诗亦有偶然作，高枕偏宜率尔人。手握冷蛇仍自热，心调狂象苦难驯。月寒日煖飞光速，始羡仙壶万古春。
睢阳秋暑转炽因次东坡人皆苦炎四字韵诗作四首·其三
作者：汤右曾
朝代：清
体裁：七言律诗

邹生枚叟已黄土，高李风流难指数。说士深知视肉甘，守官谁信如荼苦。青蝇白鸟空营营，衰鬓华颠馀缕缕。先生罢酒且休矣，门外紞如打晓鼓。
睢阳秋暑转炽因次东坡人皆苦炎四字韵诗作四首·其二
作者：汤右曾
朝代：清
体裁：七言律诗

白汗翻浆日日皆，如山卷牍对公斋。时当火见三庚伏，人笑烟昏七窍霾。秋思江南花似雪，饮徒河朔酒如淮。惟应一饷清凉乐，冻雨倾瓢水上阶。
睢阳秋暑转炽因次东坡人皆苦炎四字韵诗作四首·其四
作者：汤右曾
朝代：清
体裁：七言律诗

星河耿耿夜厌厌，渐觉冰轮影挂檐。岁月坐惊蛛网户，暄凉行看燕辞帘。一杯沆瀣应知渴，八尺琉璃好避炎。睡足风轩念羸老，敢言不病壮夫痁。
石楼滩
作者：汤右曾
朝代：清
体裁：五言绝句

积铁山幽幽，溅波石齿齿。不见楼上人，时闻滩下水。
磁州道中
作者：汤右曾
朝代：清
体裁：七言绝句

夹堤柳色映泉流，滏口清源汇曲沟。二十里中荷叶路，水风吹绿到磁州。
磨崖碑
作者：汤右曾
朝代：清
体裁：古风

青螺蜀栈真危哉，西下逝水宁东回。移军六合卷清霁，中兴大业由天开。衡山山人谒灵武，鱼水道合无暌乖。桓桓忠勇李与郭，手执枹鼓如霆雷。奸凶满盈神鬼怒，将相和协功名偕。金妃木母火当殪，刲屠家祸谁胚胎。二京收复凯歌入，父老泣下长安街。烟花紫禁列冠冕，龙车鹤驾青春回。艰难秦越共肝胆，安乐骨肉相嫌猜。飞龙小儿窃国柄，表里宫掖乱所阶。长庆楼空夹城闭，玉房朱户生青苔。凄凉西内情尚尔，摘瓜况自歌黄台。漫郎摛辞意深痛，涪翁吊古留馀哀。《春秋》史法非《颂》体，石湖晚出空讥排。平生两眼熟拓本，爱此片石江山隈。蓬州垂老嗟远窜，岁久妙墨重摩揩。摄衣拾级历千尺，孤亭下瞰云涛堆。抚时感旧增叹息，啼猿落月同徘徊。
磨崖碑
作者：汤右曾
朝代：清

青骡蜀栈真危哉，西下逝水宁东回。移军六合卷清霁，中兴大业由天开。衡山山人谒灵武，鱼水道合无暌乖。桓桓忠勇李与郭，手执枹鼓如霆雷。奸凶满盈神鬼怒，将相和协功名偕。金妃木母火当殪，刲屠家祸谁胚胎。二京收复凯歌入，父老泣下长安街。烟花紫禁列冠冕，龙车鹤驾青春回。艰难秦越共肝胆，安乐骨肉相嫌猜。飞龙小儿窃国柄，表里宫掖乱所阶。长庆楼空夹城闭，玉房朱户生青苔。凄凉西内情尚尔，摘瓜况自歌黄台。漫郎摛辞意深痛，涪翁吊古留余哀。《春秋》史法非《颂》体，石湖晚出空议排。平生两眼熟拓本，爱此片石江山隈。蓬州垂老嗟远窜，岁久妙墨重摩揩。摄衣拾级历千尺，孤亭下瞰云涛堆。抚时感旧增叹息，啼猿落月同徘徊。
禹州赠吴尉·其一
作者：汤右曾
朝代：清
体裁：七言绝句

颇爱人间杜五郎，闭门不出十年强。先生可是黎阳尉，试觅凉阴一本桑。
禹州赠吴尉·其二
作者：汤右曾
朝代：清
体裁：七言绝句

六六峰前好卜居，丈人涧上未全疏。苏州莫漫嗟卑吏，春草生时合著书。
禹鸿胪尚基为予作出关图装背未及而行岁杪重入国门展卷题四绝句·其一
作者：汤右曾
朝代：清
体裁：七言绝句

白山黑水一閒身，图里传来已逼真。纵少诗家好标格，出关也似入关人。
禹鸿胪尚基为予作出关图装背未及而行岁杪重入国门展卷题四绝句·其三
作者：汤右曾
朝代：清
体裁：七言绝句

劳劳车马在尘中，物外闲心写最工。宛似龙眠老居士，阳关著个钓鱼翁。
禹鸿胪尚基为予作出关图装背未及而行岁杪重入国门展卷题四绝句·其二
作者：汤右曾
朝代：清
体裁：七言绝句

海东万仞雪嵯峨，路入辽西气便和。重上关门一延首，卢龙塞绕白狼河。
禹鸿胪尚基为予作出关图装背未及而行岁杪重入国门展卷题四绝句·其四
作者：汤右曾
朝代：清
体裁：七言绝句

贻书谁问邴根矩，问俗人知王彦方。我剩杜陵遗恨在，不曾飞楫薄扶桑。
秋日登吹台
作者：汤右曾
朝代：清
体裁：古风

浩劫曾传几兵火，此台百尺犹嵯峨。谁其游者杜高李，四顾封中淮济河。八月九月秋景澈，今人古人遗恨多。草黄骐骥尔且病，木马不食行如何。
秋日登大悲庵后亭
作者：汤右曾
朝代：清
体裁：七言律诗

石幢重到访遗经，秋色苍然落此亭。鸿雁影低连古堞，蒹葭声冷绕回汀。如丝气上龙泓白，满月光摇佛髻青。愿證诸天菩萨戒，自今刀几谢膻腥。
秋月一首寄家兄
作者：汤右曾
朝代：清
体裁：古风

自从汉江来，六见月圆缺。徘徊穿房栊，曲折散林樾。清辉岂不美，可惜照离别。揽衣步前除，夜久众星没。惟馀短墙下，露冷草虫咽。念我同怀人，踟蹰待明发。
秋来
作者：汤右曾
朝代：清
体裁：七言律诗

尘中昨梦黯然消，海燕暄凉意欲超。展罢小屏香冉冉，坐来大树影萧萧。每思抽笋添林竹，苦爱看花种药苗。三岁秋风团扇里，不须惆怅自今朝。
秋榜放寄万生西田·其一
作者：汤右曾
朝代：清
体裁：七言绝句

锦衣玉食李方叔，秾李夭桃秦少游。毷氉秋风诗笔在，且从南岳斗诸刘。
秋榜放寄万生西田·其二
作者：汤右曾
朝代：清
体裁：七言绝句

紫泉山下稻畦香，朱老东邻有草堂。莫遣清樽负重九，桂花零落菊花黄。
秋海棠
作者：汤右曾
朝代：清
体裁：五言律诗

海棠何有此，蜀府未知名。朝日芙蓉色，秋风篱落生。翠应怜小草，红欲艳倾城。移作清斋供，幽香配杜蘅。
秋霁出游白马湖兼到近村杂成十绝句·其一
作者：汤右曾
朝代：清
体裁：七言绝句

出郭真成烂漫游，水村随处寄悠悠。眼明初见湖边路，苍莽风烟一片秋。
秋霁出游白马湖兼到近村杂成十绝句·其七
作者：汤右曾
朝代：清
体裁：七言绝句

自擘菰浆剥芡珠，芳鲜到处足行厨。鲙残二寸银丝滑，可抵鲈鱼入馔无。
秋霁出游白马湖兼到近村杂成十绝句·其三
作者：汤右曾
朝代：清
体裁：七言绝句

欹斜几曲入僧蹊，小辟松门不厌低。意在有无思一语，便从花下捉谈犀。
秋霁出游白马湖兼到近村杂成十绝句·其九
作者：汤右曾
朝代：清
体裁：七言绝句

门馆萧森护碧苔，谁家亭子净氛埃。斜阳抵死催人去，红板桥头首重回。
秋霁出游白马湖兼到近村杂成十绝句·其二
作者：汤右曾
朝代：清
体裁：七言绝句

露凉咽咽草虫鸣，素练烟消出晓晴。又是碧花红穗了，一年秋意可怜生。
秋霁出游白马湖兼到近村杂成十绝句·其五
作者：汤右曾
朝代：清
体裁：七言绝句

几株水柳绕荒庄，双桨停来与乞浆。独缆虚舟人迹少，鸬鹚两两上鱼床。
秋霁出游白马湖兼到近村杂成十绝句·其八
作者：汤右曾
朝代：清
体裁：七言绝句

沿篱豆老齐舒萼，贴水蘋多乱著花。也自能红复能白，一枝笑插帽檐斜。
秋霁出游白马湖兼到近村杂成十绝句·其六
作者：汤右曾
朝代：清
体裁：七言绝句

浩荡驯鸥认得侬，平生湖海豁心胸。西南一派烟波里，绝忆当时甫里钟。
秋霁出游白马湖兼到近村杂成十绝句·其十
作者：汤右曾
朝代：清
体裁：七言绝句

点点渔灯集网师，半规纤月又生时。河桥小市归舟晚，光景流连十绝诗。
秋霁出游白马湖兼到近村杂成十绝句·其四
作者：汤右曾
朝代：清
体裁：七言绝句

陂湖遥隔埭西东，蹋水呼来舫子通。小试袷衣寒入早，豆花雨过蓼花风。
移居
作者：汤右曾
朝代：清
体裁：古风

尝笑酣中客，瓮底呼不醒。又嗤法士愚，规规动引经。寓意于酒非酒人，天倪和如暄景春。移居何者是最乐，得与数子成比邻。北风漂沙寒日白，层冰嵯峨厚地坼。坐思庙堂勤政理，恐有咿嚘未安宅。太平纵使无阙事，驽下终惭负言责。归来闭门学雕虫，时过勤苦无成功。翰林彩笔明光宫，故人长杨文荐雄。今夕何夕欢此饮，燄燄蜡烛铜盘红。莫嫌酒苦薄，莫愁尊易空。年年舟载碧瓮百，洞庭春色来江东。只今冬菹酸更绿，恰称腐儒饭脱粟。晨凫夜鲤足屠门，鹅炙牛心任华屋。人生会少别离多，清漳共宅时几何。我当举酒君当歌，三更起立霜月苦，河汉惊风吹逝波。